MMA desak hukuman paling berat kes palsukan sijil vaksinasi

Persatuan Perubatan Malaysia (MMA) mahu pihak berkuasa menjalankan siasatan menyeluruh terhadap kes pengeluaran sijil vaksinasi Covid-19 palsu dan membawa mereka yang terlibat ke muka pengadilan.

Presiden MMA Dr Koh Kar Chai berkata hukuman paling berat harus dikenakan kerana ia adalah kesalahan serius yang boleh membahayakan nyawa orang ramai, lapor Bernama

“Agak mengejutkan apabila lebih 5,000 sijil vaksinasi dikeluarkan oleh klinik di Gombak kepada individu yang tidak diberikan suntikan vaksin Covid-19.

“Kami tidak membenarkan golongan ini mencalarkan nama baik dan reputasi profesion ini,” katanya dalam kenyataan semalam.

Dr Koh berkata MMA akan menyokong tindakan paling tegas dikenakan terhadap mana-mana pengamal perubatan yang didapati terlibat dalam tindakan jenayah dan tidak bertanggungjawab itu.

“Bagi pengamal berdaftar, lesen mereka boleh dibatalkan oleh Majlis Perubatan Malaysia. Unit Penguatkuasaan Kemudahan Swasta di Kementerian Kesihatan juga perlu mengambil langkah tegas lain seperti penutupan premis serta-merta dan mendakwa mereka yang terlibat di mahkamah,” katanya.

Semalam, MMA menerima aduan daripada individu mengenai sijil vaksinasi palsu dan akan membuat laporan polis. Orang ramai boleh menyalurkan aduan mereka menerusi e-mel ke [email protected].


Letupan kontena di kediaman MB Kedah ada unsur khianat: Polis

Polis Kedah mengesyaki kejadian letupan sebuah kabin kontena di dalam kawasan Kediaman Rasmi Menteri Besar Kedah pada 16 Oktober lalu, mempunyai unsur khianat.

Ketua Polis Kedah Datuk Wan Hassan Wan Ahmad berkata pihaknya menerima laporan berhubung kejadian kabin kontena itu pada jam 3.49 petang 18 Oktober.

“Siasatan awal telah membawa kepada penemuan beberapa sampel dan bahan bukti dipercayai digunakan untuk menghasilkan letupan.

“Pihak polis mengesyaki kejadian tersebut mem[unyai unsur jenayah khianat menggunakan bahan letupan.

“Kesemua sampel ditemui telah dihantar ke makmal bagi tujuan analisis lanjut,” katanya dalam kenyataan hari ini (28 Oktober 2022).

Menurutnya siasatan dijalankan mengikut Seksyen 436 Kanun Keseksaan iaitu khianat dengan menggunakan bahan letupan terhadap sebuah rumah dan jika sabit kesalahan boleh dihukum penjara sehingga 20 tahun dan didenda.

Wan Hassan berkata masih menjalankan siasatan dan sedang mengenal pasti suspek terbabit dan meminta orang ramai agar tidak membuat sebarang spekulasi berhubung kejadian.

Sebelum ini pada 17 Oktober lalu berlaku kejadian papan tanda dan pagar di Kediaman Rasmi Menteri Besar disimbah cat merah dan biru.


Kenapa tiada tindakan terhadap Ramasamy seperti pemain hoki wanita kena?

Baru-baru ini kontroversi tercetus melibatkan pemain hoki wanita negara, Hanis Nadiah Onn yang digantung dari mewakili pasukan hoki kebangsaan ke mana-mana acara antarabangsa, termasuk Sukan SEA Kemboja 2023.

Alasan pemain negara itu digantung kerana kononnya mengeluarkan kenyataan selepas didapati bersalah memuat naik ciapan di Twitter yang berbaur perkauman berhubung konsert artis dan komposer dari India, AR Rahman pada 28 Januari lalu.

Keputusan menggantung pemain negara itu mendapat sokongan pula Kementerian Belia dan Sukan (KBS) yang diterajui oleh seorang Menteri DAP.

Tindakan tersebut diambil dengan pantas tanpa menghiraukan alasan diberikan Hanis Nadiah yang tidak mempunyai niat untuk menguris perasaan mana-mana individu dan kumpulan kaum dalam negara.

Malahan, Hanis sudah memadam komen berkenaan pada 29 Januari dan membuat permohonan maaf secara terbuka menerusi laman media sosialnya ekoran kekhilafan itu.

Walaupun sudah meminta maaf dan mengakui kekhilafan yang dibuat, namun ia tidak diendahkan oleh KBS dan bertegas untuk meneruskan tindakan yang diambil terhadap pemain negara itu.

Nampaknya hanya kerana satu kenyataan, masa depan pemain negara tersebut dalam arena sukan kini gelap dan tidak boleh bermain lagi.

Ironinya, baru-baru ini seorang pemimpin veteran DAP, P Ramasamy mengeluarkan kenyataan yang secara jelas menyinggung perasaan kaum Melayu dengan secara terbuka mempertikaikan perkara yang sudah termaktub dalam Perlembagaan Persekutuan.

Ramasamy dalam satu kenyataan semalam, menggesa kerajaan Anwar, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Ramasamy berkata, dasar perkauman sedemikian tidak lagi boleh dipertahankan terutama ketika kerajaan sekarang berada di tampuk kuasa.

“Memandangkan kepelbagaian ekonomi mengenai pemilikan dan kawalan adalah tidak masuk akal untuk memastikan perkhidmatan awam kekal sepenuhnya di tangan orang Melayu.

“Dasar perkauman seperti itu tidak boleh dipertahankan lagi, bukan apabila kerajaan perpaduan berkuasa,” katanya dipetik dalam kenyataan di hantaran akaun Facebook miliknya.

Perdana Menteri Datuk Seri Anwar Ibrahim berkata kenyataan Ramasamy itu bukan pendirian rasmi DAP dan hanya bersifat peribadi, malah tidak berani menegur Timbalan Ketua Menteri Pulau Pinang II itu yang dilihat mengguris hati orang Melayu.

Malah, DAP sehingga hari ini membisu dan tidak mengeluarkan kenyataan mengulas tindakan Ramasamy tersebut, tiada tindakan juga dikenakan terhadap pemimpin mereka itu.

Ironinya, Menteri KBS daripada DAP pun tidak berani menegur rakan separtinya, Ramasamy berhubung kenyataan tersebut baru-baru ini.

Walaupun dikritik dan dikecam hebat susulan kenyataannya itu, masih tiada permohonan maaf daripada Ramasamy dan hantaran Facebooknya masih kekal tidak dipadamkan.

Adakah ini sikap pemimpin DAP dalam kerajaan campuran sekarang? Jika ia melibatkan pemimpin mereka sendiri, boleh pula mereka diam dan membisukan mulut seolah-olah tidak perlu dihiraukan sentimen orang Melayu?

Harap-harap Menteri KBS boleh memberi ulasan berhubung isu Ramasamy ini, memandangkan berada dalam satu parti.

Adakah disebabkan Ramasamy seorang ahli politik dan Hanis Nadiah seorang ahli sukan, tidak berani tindakan diambil terhadap pemimpin DAP tersebut?


Sejauh mana keberkesanan pemansuhan prosedur pengasingan?

Sepanjang minggu ini jangkitan Covid-19 sudah melepasi 20,000 kes sehari memberi petunjuk baharu bahawa masyarakat perlu bersedia hidup dengan virus ini.

Graf jangkitan mencanak naik kembali bermula pada penghujung Januari lalu ekoran penularan varian Omicron hingga mencatatkan kes tertinggi sehingga 27,831 kes kelmarin.

Pun begitu, Kementerian Kesihatan Malaysia (KKM) bakal melaksanakan pemansuhan prosedur pengasingan bagi mana-mana individu yang didapati menjadi kontak rapat akan diumumkan pada minggu depan.

Berdasarkan prosedur sebelum ini, individu yang didapati menjadi kontak rapat dan belum lengkap vaksinasi, termasuk tiada suntikan dos penggalak diarahkan menjalani isolasi atau pengasingan untuk tempoh tujuh hari.

Bagi individu yang sudah menerima suntikan dos penggalak, mereka hanya perlu menjalani pengasingan selama lima hari sekiranya didapati menjadi kontak rapat kes positif Covid.

Mengemukakan rasional di sebalik keputusan sedemikian yang berkemungkinan dilihat sebahagian daripada usaha peralihan ke fasa endemik, Menteri Kesihatan, Khairy Jamaluddin berkata ia bagi menghindari ‘tempias’ terhadap faktor ekonomi dan sektor pekerjaan.

Namun, sejauh manakah keberkesanan langkah drastik KKM ini? Lebih-lebih lagi Pilihanraya Negeri (PRN) Johor bakal dilaksanakan tidak lama lagi?

Menurut Pakar Kesihatan Pekerjaan, Kecemasan dan Kesihatan Awam, Dr. Hanafiah Bashirun, peperangan menentang virus Covid-19 perlu diaktifkan semula lebih-lebih lagi jika rakyat mahu meraikan Hari Raya Aidilfitri tidak lama lagi.

“Konsep peperangan ini mudah sahaja, kita kena kembali berdisiplin dengan mematuhi prosedur operasi standard (SOP) yang telah ditetapkan. Kalau dilihat, ramai yang sudah alpa atau leka selepas kes jangkitan mula menurun sejak beberapa bulan lalu.

“Cukuplah kita kembali berdisiplin dengan sentiasa memakai pelitup muka, kerap basuh tangan, mengambil suntikan dos penggalak serta tidak ke tempat sesak jika tiada keperluan mendesak,” katanya.

Menurut beliau, hasil peperangan itu boleh dilihat dalam tempoh enam minggu daripada sekarang.

“Sekarang ini, jumlah kes tinggi adalah hasil daripada dua minggu lepas yang mana rata-rata rakyat Malaysia bercuti ketika perayaan Tahun Baharu Cina. Mungkin ada dalam kalangan mereka yang alpa dan gagal mematuhi SOP ketika berada di kampung atau semasa bercuti.

“Namun, jika kita kembali mematuhi SOP yang ditetapkan, nilai bacaan R-naught (Rt) yang dicatatkan sekarang ini iaitu 1.2 dapat kita turunkan seterusnya melandaikan semula jangkitan kes menjelang Hari Raya Aidilfitri,” jelasnya.

Sebelum ini, Ketua Pengarah Kesihatan, Tan Sri Dr. Noor Hisham Abdullah meramalkan kes harian Covid-19 berisiko kembali mencecah lebih 20,000 kes menjelang hujung Mac jika bacaan Rt kekal pada kadar 1.2.

Beliau bagaimanapun yakin tahap keseriusan wabak itu dapat dikurangkan walaupun kes bakal melonjak tinggi berikutan kadar vaksinasi dan dos penggalak yang tinggi.

Kesimpulannya, Malaysia khususnya umat Islam masih mempunyai harapan untuk meraikan Aidilfitri tahun ini sekiranya semangat peperangan menentang Covid-19 terus dinyalakan dari semasa ke semasa.


Lee rombak Kabinet Singapura

Perdana Menteri Singapura Lee Hsien Loong hari ini mengumumkan rombakan Kabinet, yang menyaksikan Menteri Kewangan Lawrence Wong dilantik sebagai Timbalan Perdana Menteri (TPM).

Rombakan itu berkuat kuasa mulai 13 Jun.

Wong yang kekal Menteri Kewangan juga akan memikul tanggungjawab untuk Kumpulan Strategi dalam Pejabat Perdana Menteri (PMO), mengambil alih daripada Heng Swee Keat, yang akan terus sebagai TPM.

Pengumuman itu menyusul kira-kira dua bulan selepas Wong dilantik sebagai ketua pasukan generasi keempat Parti Tindakan Rakyat (PAP) atau pasukan 4G, membuka jalan untuk beliau menjadi Perdana Menteri Singapura yang seterusnya.

Kabinet baharu akan mempunyai dua TPM. Wong, juga akan menjadi pemangku Perdana Menteri semasa ketiadaan Lee.

Keputusan itu, yang telah diperakui oleh semua Ahli Parlimen kerajaan, bermakna Wong bersedia untuk menggantikan Lee sebagai Perdana Menteri seterusnya.

Keputusan untuk melantik Wong sebagai peneraju 4G dibuat selepas Heng berundur daripada menerajui 4G pada April tahun lalu.

Lee juga mengumumkan kenaikan pangkat dan pertukaran portfolio lain, tetapi tiada perubahan kepada menteri yang menerajui setiap kementerian.

Rombakan lain melibatkan:

Tan Kiat How – menjadi Menteri Kanan Negara;
Eric Chua – Setiausaha Kanan Parlimen;
Rahayu Mahzam – Setiausaha Kanan Parlimen;
Dr Koh Poh Koon – Menteri Kanan Negara di Kementerian Kelestarian dan Alam Sekitar;
Sun Xueling – Menteri Negara di Kementerian Dalam Negeri;
Desmond Tan – Menteri Negara di Pejabat Perdana Menteri;
Baey Yam Keng – Setiausaha Kanan Parlimen Kementerian Kelestarian dan Alam Sekitar; dan
Chee Hong Tat – Menteri Kanan Negara di Kementerian Kewangan.


Covid-19: Filipina pecah rekod kes baharu dua hari berturut-turut

Untuk dua hari berturut-turut, Filipina melaporkan lonjakan jangkitan Covid-19 – didorong oleh penularan pantas varian baharu Omicron – apabila mencatat 28,707 kes baharu hari ini berbanding 26,458 pada Sabtu, 8 Januari 2022.

Kementerian Kesihatan Filipina (PHM) dalam kenyataan hari ini memaklumkan jumlah itu menjadikan kes positif terkumpul di negara itu sejak awal 2020 sebanyak 2,965,447 kes, dengan 2,785,183 pesakit telah sembuh.

Jumlah kes aktif pula kini mencecah 128,114 kes, tertinggi dalam tempoh tiga bulan sejak 2 Oktober 2021, menurut PHM.

PHM juga mencatatkan kadar positif sebanyak 44 peratus daripada 77,479 ujian pada Jumaat, 7 Januari. Ia merupakan kadar positif harian tertinggi baharu sejak wabak itu bermula. Ini bermakna lebih dua individu daripada lima orang yang diuji disahkan positif Covid-19.

Lima belas kematian akibat komplikasi Covid-19 turut dilaporkan hari ini menjadikan keseluruhannya 52,150 kes.

Jangkitan di negara itu melonjak secara tiba-tiba dalam tempoh dua hingga tiga minggu lalu, susulan penularan varian Omicron.

Sementara itu kerajaan Filipina juga telah mengarahkan jumlah katil hospital dan sumber kesihatan ditambah, khususnya di sekitar ibu kota Manila, setelah kes baharu semakin meningkat.

Hampir 60 peratus daripada 28,707 kes itu dilaporkan di wilayah Metro Manila. Bagaimanapun, PHM berkata kapasiti hospital di kawasan itu masih di bawah tahap kritikal.

Pihak berkuasa kesihatan juga diarahkan untuk meningkatkan kadar inokulasi di luar wilayah, kata pemangku jurucakap presiden Karlo Nograles dalam satu kenyataan.

Beberapa pejabat kerajaan termasuk Parlimen, Dewan Senate dan Pejabat Operasi Komunikasi Presiden, ditutup setelah ramai kakitangannya dijangkiti Covid-19.

Peningkatan kes Covid-19 mendorong kerajaan memperketatkan lagi sekatan pergerakan di seluruh negara, dengan Presiden Rodrigo Duterte mengancam individu yang enggan divaksinasi supaya ditangkap jika mereka tidak mematuhi arahan tinggal di rumah.

Pada penghujung tahun lalu, 45 peratus daripada 110 juta penduduk negara itu telah divaksin sepenuhnya. Di bawah peraturan sedia ada, individu yang tidak divaksinasi di wilayah ibu kota hanya boleh keluar dari rumah mereka untuk perjalanan penting. – Agensi


RON97 turun 3 sen, RON95 dan diesel kekal

Harga runcit RON97 turun 3 sen seliter daripada RM3.05 kepada RM3.02 seliter berkuat kuasa tengah malam ini sehingga 8 Disember, kata Kementerian Kewangan (MOF) dalam kenyataan hari ini.

Bagaimanapun, harga runcit RON95 kekal pada paras RM2.05 seliter manakala diesel juga kekal pada RM2.15 seliter.

Penetapan harga runcit produk petroleum secara mingguan dibuat menggunakan formula Automatic Pricing Mechanism (APM).

Katanya, kerajaan mengekalkan harga runcit RON95 dan diesel biarpun harga pasaran sebenarnya telah meningkat melebihi harga siling ditetapkan.

“Ini bagi melindungi pengguna daripada kesan kenaikan harga sebenar minyak di pasaran global. Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini.

Sebelum ini, harga runcit RON97 turun tiga sen seliter bagi tempoh 25 November hingga 1 Disember.


Banjir di Johor makin teruk, 4,368 penduduk dipindah ke 44 PPS

Jumlah mangsa banjir di Johor sehingga jam 4 petang tadi mencecah 4,368 orang daripada 1,218 keluarga, berbanding 3,967 mangsa daripada 1,104 keluarga pada tengah hari tadi (Rabu, 25 Januari 2023).

Jawatankuasa Pengurusan Bencana negeri berkata terdapat 44 pusat pemindahan sementara (PPS) beroperasi di enam daerah terjejas iaitu Segamat, Mersing, Kota Tinggi, Kluang, Batu Pahat dan Muar.

“Semua daerah terjejas menunjukkan trend meningkat, dengan jumlah mangsa tertinggi di Segamat iaitu 1,522 orang.

“Ia diikuti Kluang (1,222), Mersing (708), Kota Tinggi (591), Batu Pahat (119), dan Muar (206),” kata jawatankuasa itu dalam satu kenyataan.

Pusat pemindahan paling ramai ialah di Sekolah Kebangsaan (SK) Kampung Tenang, Labis, Segamat dengan 477 orang dan SMK Seri Perdana, Kluang (401 orang).

“Pada masa sama, kita juga telah menutup dua pusat pemindahan di Segamat iaitu Dewan Serbaguna Chaah dan SK Sri Bali Chaah,” tambah kenyataan itu.

Empat stesen pemantauan sungai juga telah merekodkan bacaan air melebihi paras bahaya, dengan tiga di Segamat dan satu di Kluang.

Sungai terbabit ialah Sungai Gemas dengan bacaan 19.2m, Sungai Segamat (9.22m), Sungai Segamat Kecil (37.34m), dan Sungai Kahang (16.12m).

Sungai yang mencatat paras amaran pula ialah Sungai Muar di Segamat (19.88m); Sungai Sarang Buaya di Muar (3.1m); Sungai Pontian Besar (10.68m); dan Sungai Skudai (17.6m) di Kulai.

Paras amaran turut direkodkan di Sungai Endau di Mersing (1.98m), Sungai Sembrong di Batu Pahat (11.02m) dan Sungai Tebrau di Johor Baru (2.08m).

Sementara itu, Jabatan Meteorologi Malaysia (MetMalaysia) mengeluarkan amaran mengenai hujan berterusan di Mersing, Kota Tinggi, Segamat, Kluang, Kulai, Johor Baru, Tangkak, Muar, Batu Pahat, dan Pontian.

Terdapat juga tiga penutupan jalan di Mersing iaitu Jalan Jemaluang-Batu Pahat, Jalan Nitar Timur-Pengkalan Batu, dan Jalan Tanah Abang.


Polis tahan pelajar antarabangsa miliki bahan pornografi kanak-kanak

Polis menahan seorang penuntut antarabangsa kerana disyaki memiliki bahan pornografi kanak-kanak di Seremban, Negeri Sembilan, Isnin lepas.

Setiausaha Polis Diraja Malaysia (PDRM) Datuk Noorsiah Mohd Saaduddin berkata penahanan lelaki berumur 24 tahun yang menuntut di sebuah pusat pengajian tinggi itu merupakan hasil kerjasama antara PDRM dengan Biro Siasatan Persekutuan Amerika Syarikat, lapor Bernama.

Beliau berkata pemeriksaan polis menemukan sejumlah besar bahan pornografi kanak-kanak dalam komputer riba dan telefon bimbit milik lelaki terbabit.

Menurutnya, hasil siasatan mendapati lelaki terbabit menggunakan aplikasi media sosial untuk berkomunikasi dan memerangkap mangsa serta melakukan ugutan (sextortion) bagi mendapatkan bahan berunsur seksual daripada mangsa yang terdiri daripada kanak-kanak di luar negara.

“Suspek akan dibawa ke Mahkamah Majistret Seremban hari ini untuk dituduh di bawah Seksyen 5 Akta Kesalahan-Kesalahan Seksual Terhadap Kanak-Kanak 2017,” katanya dalam kenyataan hari ini.


‘Suami yang baik, ayah yang penyayang. Perginya di hari mulia’

Siapa yang tidak luluh hatinya, selepas insan tersayang pergi selama-lamanya akibat jangkitan virus Covid-19. Ia pastinya akan menjadi detik yang paling sukar untuk ditempuhi dalam kehidupan.

Apatah lagi untuk menghadapi hari-hari mendatang pastinya tidak akan sama lagi tanpa insan tersayang di sisi. Itulah yang dialami oleh seorang wanita cekal Intan Zainab Ismail Ikram yang kehilangan suami Allahyarham Reza Adnin Roslan pada 28 Mei 2021 yang lalu angkara virus itu.

Berkongsi kisahnya di Facebook, Intan berkata suaminya di hantar ke pusat kuarantin sementara di Darul Iman Training Center (DITC) Kemaman, Terengganu pada 21 Mei lalu menggunakan ambulans setelah dimaklumkan positif virus tersebut.

“Babai sayang, jumpa lagi selepas dua minggu. Sementara tunggu ambulans sampai, dia punya ‘rileks + cool’ tu. Ewa-ewah, saya ‘salute’ pada bang.

“Alhamdulillah bang dah selamat sampai kat Pusat Kuarantin Covid-19 Kuala Terengganu tepat jam 7 petang tadi (21 Mei). Bila dia dah sampai dengan selamat itu, aku da rasa syukur tak tau nak cakap apa. Ku tahan je hati ni jangan banjir masa video call. Mujur semuanya baik-baik belaka,” kongsinya lagi.

Namun pada 28 Mei dia mendapat perkhabaran bahawa suaminya telah dipindahkan ke unit rawatan rapi (ICU) Hospital Sultanah Nur Zahirah Kuala Terengganu.

“Berkat hari Jumaat. Mohon semua titipkan doa dan solat hajat buat abam Reza Adnin Roslan. Dr baru ‘tidurkan’dia dan pindah ke wad ICU,” kongsinya.

Pada hari yang sama Intan telah dimaklumkan bahawa suaminya telah meninggal dunia pada jam 2.30 petang di wad berkenaan.

“Innalillahhiwainnalillajirojiun. Dari Dia kita datang. Dari Dia juga kita kembali. Arwah seorang yang sangat baik. Anak yang baik. Suami yang baik dan ayah yang penyayang. Perginya di hari yang mulia dalam keadaan yang cukup mudah,” kongsinya lagi.

Reda dengan pemergian itu, Intan mengimbau kembali kenangan bahawa anak mereka Reefa Izzara seolah-olah telah mengetahui bahawa ayahnya akan pergi.

“Reefa tahu baba positif covid. Lepas tu Reefa tau baba nak meninggal nanti… Luah anak syurga ni petang ini lepas tengok video ini (video Reefa menangis dalam kereta ketika kali terakhir pergi ke DITC). Dia dah dapat rasa dulu rupanya.

“Reefa anak yang kuat sayang. Kita tak sorang dalam dunia ni. Ramai orang sayang kita. Ramai sayang. Allah ambil baba sorang, tapi Allah hantar beribu orang yang baik untuk kita sebagai ganti. Baik kan Allah, Dia tahu kita hilang baba. Tapi ramai orang sayang kat kita… Reefa kena rasa syukur selalu tau sebab semua yang Allah bagi ini ada sebabnya. Boleh? Angguk budak ini tanda paham,” katanya.

Dia berharap anaknya memahami keadaan dan memohon doa orang ramai.

“Ingat tak baba selalu pesan. Kalau kita rindu seseorang. Kita kena baca apa?. Kita kena baca Surah Al-fatihah pastu baca surah Al-Mulk,” katanya.

Jelasnya, ramai kenalan suaminya yang turut mendokannya.

“Ramai yang puji kebaikan awak. Walaupun saya tau awak orang yang baik, tapi saya tak sangka sebaik ini mereka menyantuni awak. Sayang… Mudahnya Allah menjemput awak semalam (Jumaat). Macam tu juga la mudahnya urusan pengkebumian awak malam tadi. Sebagai isteri, terima kasih kerana mendidik saya dan Reefa sebaiknya selama ni. Awak lelaki paling sempurna sayang.

“Suami dan ayah yang terbaik buat kami. Anak yang baik buat mama abah. Semua orang cakap saya kuat dan tenang. Semua ni awak yang ajar saya dulu. Jadi la wanita yang kuat. Saya diuji hilang mak ayah pada usia yang muda. Dan rezeki saya, bila Allah temukan saya dengan lelaki yang hebat seperti awak.Sayang…,” kongsinya lagi.

Al- Fatihah.


Kenaikkan had hutang statutori bagi menyokong ekonomi dan rakyat

Sokongan kepada ekonomi negara dan rakyat memerlukan had hutang statutori dinaikkan pada ketika negara masih dalam fasa memerangi Covid-19 yang masih melanda negara, kata pakar.

Kerajaan perlu mengambil langkah menaikkan had hutang statutori bagi mewujudkan kestabilan kepada kewangan negara untuk sementara waktu dan kerajaan perlu menguruskan hutang secara mampan apabila keadaan ekonomi lebih stabil tahun depan, kata Profesor Madya Putra Business School Ahmed Razman Abdul Latiff.

“Ia tidak boleh menjadi ciri kekal bagi strategi fiskal kerajaan. Apa yang lebih penting, ia adalah untuk kerajaan mula menguruskan hutangnya secara mampan sebaik sahaja ekonomi menjadi lebih stabil tahun depan,” katanya dipetik Bernama.

Tahun ini sahaja, empat pakej bantuan bernilai RM26.8 bilion telah disuntik ke dalam ekonomi.

Akibatnya, defisit dijangka meningkat daripada 5.4 peratus seperti yang disasarkan dalam Belanjawan 2021 kepada sekitar 6.5-7.0 peratus daripada keluaran dalam negara kasar (KDNK) dengan had hutang statutori kita dijangka meningkat kepada 60 peratus, mencecah paras siling hutang, pada akhir tahun ini.

Sepanjang krisis kewangan global 2008-2009, defisit mencecah 6.7 peratus.

Menteri Kewangan Tengku Datuk Seri Zafrul Aziz baru-baru ini berkata kementerian itu akan mencadangkan had hutang statutori dinaikkan kepada 65 peratus daripada 60 peratus daripada KDNK ketika ini. Ini akan dapat membantu kerajaan bersiap sedia menyokong rakyat dan ekonomi.

Jelas Ahmed Razman, kerajaan boleh mencari pendekatan yang lebih berkesan untuk mengurangkan kebergantungan kerajaan kepada hutang luar.

Beliau mencadangkan bahawa memperkenalkan sistem penghasilan bersih di bawah pakej rangsangan fiskal akan turut mengurangkan kebergantungan kerajaan kepada hutang luar. Pada masa ini, katanya hampir 15 peratus daripada pendapatan tahunan perlu diperuntukkan untuk memenuhi obligasi hutang tahunan.

Penghasilan bersih adalah kaedah untuk mengurangkan risiko dalam kontrak kewangan dengan menggabungkan atau mengumpulkan pelbagai obligasi kewangan untuk mencapai jumlah obligasi bersih. Penghasilan bersih digunakan untuk mengurangkan penyelesaian, kredit dan risiko kewangan lain antara dua pihak atau lebih.

Beliau mengakui bahawa keputusan kerajaan untuk mengkaji semula Rangka Kerja Akta Tanggungjawab Fiskal akan meningkatkan tadbir urus, ketelusan, dan kebertanggungjawabannya semasa menguruskan urusan fiskal.

“Ini akan mengurangkan pembaziran dan wang yang hilang akibat rasuah, yang akan membolehkan kerajaan melaksanakan dasar dan perbelanjaannya dengan berkesan walaupun tanpa pendapatan yang tinggi,” katanya lagi.

Ahli Ekonomi Moody’s Analytics Denise Cheok berkata berdasarkan jumlah kes Covid-19 harian yang meningkat, menaikkan had hutang pada masa ini akan membolehkan perbelanjaan fiskal yang lebih banyak untuk menguruskan krisis kesihatan.

“Kebanyakan hutang kerajaan Malaysia adalah dalam ringgit, justeru, ia terlindung daripada risiko mata wang. Bagaimanapun, kerajaan masih perlu menangani paras hutangnya yang agak tinggi,” katanya dipetik Bernama.

Tengku Zafrul telah menolak untuk memperkenalkan semula cukai penggunaan seperti Cukai Barang dan Perkhidmatan (GST) sebelum ini berikutan ini boleh memberi impak kepada momentum yang diperlukan untuk memulihkan semula ekonomi Malaysia semasa pandemik Covid-19.

Bagaimanapun, menurut Cheok, pengenalan semula GST sudah tentunya akan membantu defisit fiskal, memandangkan belanjawan amat positif yang diumumkan pada 2020, 2021 dan kemungkiann tahun depan, bergantung pada trajektori Covid-19 di Malaysia, tetapi melihat kepada peningkatan angka kes harian di negara ini termasuk permintaan domestik yang semakin lemah, pengenalan sebarang cukai buat masa sekarang adalah tidak sesuai, katanya.

“Data kekerapan tinggi seperti penjualan runcit dan aktiviti rekreasi menunjukkan perbelanjaan pengguna masih jauh di bawah tahap sebelum pandemik walaupun selepas banyak sekatan dilonggarkan,” katanya.

Mengenai tahap defisit fiskal Cheok berkata sama ada ia dapat diturunkan kepada tiga atau empat peratus daripada KDNK tahun depan banyak bergantung kepada bagaimana situasi Covid-19 ditangani dan dibendung oleh kerajaan.

Kira-kira 89 peratus populasi dewasa Malaysia telah menerima dos vaksinasi pertama mereka.

Pada kadar semasa, dijangkakan 80 peratus populasi penduduk dewasa di negara ini akan diberi vaksin sepenuhnya menjelang hujung September, yang mana Covid-19 akan dianggap sebagai endemik.

“Pada skala yang lebih besar, pembukaan semula sektor pelancongan antarabangsa turut akan mempengaruhi tempoh pemulihan ekonomi Malaysia. Sebagai contoh, pengenalan cukai penjualan ketika industri pelancongan dibuka semula akan membantu menampan sebahagian defisit.

“Kami menjangkakan defisit meningkat kepada 6.5 peratus daripada KDNK tahun ini ekoran peningkatan perbelanjaan kerajaan. Defisit dijangka berkurangan kepada kira-kira 4.5 peratus daripada KDNK pada 2022, apabila kesan pandemik mula mereda,” kata Cheok

Ini menuntut keseimbangan antara keperluan untuk menyokong ekonomi dan memastikan jurang belanjawan tetap terkawal, kata Ketua Ahli Ekonomi Bank Islam Malaysia Bhd, Afzanizam Abdul Rashid.

“Dalam erti lain, sasaran defisit fiskal perlu pragmatik serta boleh dipercayai. Apa yang lebih penting adalah memastikan bahawa sasaran dapat dicapai dan pada masa yang sama memberi dorongan yang amat diperlukan kepada ekonomi,” katanya.


MP PKR terima ugutan bunuh, pejabat cabang di JB kena bakar

Ahli Parlimen Johor Bahru Akmal Nasrullah Mohd Nasir mendakwa dirinya menerima ugutan bunuh daripada seorang pemilik akaun Facebook pada Khamis dan Jumaat lepas.

Akmal Nasrullah berkata individu yang mengugutnya meninggalkan satu mesej bertulis dan 27 mesej suara yang mengandungi ugutan berkenaan, bahasa kesat serta makian, menurut laporan Bernama.

Ahli Majlis Pimpinan Pusat PKR itu pada masa sama berkata Pejabat Cabang PKR Johor Bahru di Larkin di sini yang juga merupakan Pusat Khidmat Rakyat Parlimen Johor Bahru disyaki dibakar kira-kira 6 pagi tadi.

“Berdasarkan rakaman kamera litar tertutup (CCTV) dan tinjauan di lokasi, kejadian ini dipercayai perbuatan khianat dan sabotaj dengan terdapat lima tayar dikumpulkan di hadapan pintu pejabat sebelum api dinyalakan.

Saya tidak pasti sama ada ugutan dan kebakaran itu melibatkan individu sama atau sebaliknya, namun untuk mengatakan kedua-duanya hanyalah kebetulan adalah sedikit pelik kerana perbezaan tempoh masa yang dekat,” katanya kepada pemberita selepas ditemui di pejabat berkenaan di sini hari ini.

Beliau berkata akibat kebakaran itu, beberapa kerosakan berlaku antaranya pintu “roller shutter”, dua unit penyaman udara, dinding pejabat dan beberapa barangan lain.

Bekas Ketua Angkatan Muda Keadilan itu berkata laporan polis berhubung kejadian itu telah dibuat di Ibu Pejabat Polis Daerah Johor Bahru Selatan pada pukul 2.15 petang tadi.

Sementara itu, Ketua Polis Daerah Johor Bahru Selatan ACP Raub Selamat ketika dihubungi, mengesahkan ada menerima laporan berhubung dua kejadian itu.

Beliau berkata, polis menjalankan siasatan mengikut Seksyen 436 Kanun Keseksaan kerana khianat dengan api atau bahan letupan dengan niat hendak membinasakan rumah dan sebagainya.

Selain itu, Raub berkata laporan polis berhubung kes ugutan baharu diterima dan akan disiasat mengikut Seksyen 507 Kanun Keseksaan dan Seksyen 233 Akta Komunikasi dan Multimedia 1998.


Tubuh Mahkamah Anti Rasuah: Rais

Pengerusi Jawatankuasa Khas Mengenai Rasuah (JKMR) Tan Sri Rais Yatim mencadangkan Mahkamah Anti Rasuah diwujudkan secara khusus bagi meningkatkan persepsi masyarakat terhadap usaha kerajaan membanteras jenayah berkenaan dalam negara ini.

Menurutnya penubuhan itu penting kerana persepsi tersebut semakin meleset, sekali gus usaha berkenaan dapat membantu kerajaan meraih sokongan membabitkan semua pihak termasuk pada peringkat eksekutif, legislatif dan kehakiman.

Beliau berkata langkah itu juga merupakan antara cadangan dikemukakan dalam Buku Laporan Tahunan JKMR Tahun 2020 yang diserahkan kepada Perdana Menteri Datuk Seri Ismail Sabri Yaakob di bangunan Parlimen, hari ini (4 Ogos 2022).

“Mahkamah mengenai rasuah perlu diwujudkan di negara ini secara khusus dari Mahkamah Sesyen, Mahkamah Tinggi, Mahkamah Rayuan dan Mahkamah Persekutuan, dengan hakim-hakim berpakaran tidak ditukar ganti mengikut musim.

“Ini akan memberi satu suasana ketetapan, kepakaran, juga kejituan mahkamah khusus mengenai rasuah. Ini berkait langsung dengan kedudukan Malaysia pada hari ini yang didapati kian lama kian menurun persepsinya,” katanya menurut Utusan.

Rais yang juga Yang Dipertua Dewan Negara menambah, cadangan mewujudkan mahkamah itu berkait langsung dengan kedudukan Indeks Persepsi Rasuah (CPI) 2021 negara yang terus jatuh ke tangga 62.

“Justeru ini perlu diambil kira. Kami telah kemukakan dan ini merupakan salah satu cabaran besar dan mendapat perhatian kerajaan,” katanya.

Tambah beliau, JKMR turut akan membawa isu berkenaan kepada jawatankuasa-jawatankuasa di bawah Parlimen serta berunding dengan Suruhanjaya Pilihan Raya (SPR) mengenai cadangan mewujudkan Mahkamah Anti Rasuah.

Tambahnya, antara isu lain yang juga dibangkitkan adalah mengenai prosedur dan jaminan penyimpanan barang kes oleh Suruhanjaya Pencegahan Rasuah Malaysia (SPRM) diurus tadbir dan disimpan oleh Bank Negara.

“Atau bank bertauliah bagi tujuan mengelakkan barang kes hilang atau dicuri.

“Isu lain adalah ketidakseragaman tindakan dalam penguatkuasaan tindakan dalam menguatkuasakan penggunaan pakaian warna oren kepada tertuduh jenayah rasuah.

“Sesetengah dikenakan baju lokap SPRM warna oren sementara yang lain dibenarkan berpakaian segak kot dan tali leher,” jelasnya.


Isu saham Azam Baki, SC putuskan kes sudah selesai: Wan Junaidi

Suruhanjaya Sekuriti (SC) sudah membuat keputusan tiada kes dibangkitkan berhubung isu kontroversi pemilikan saham Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar menjelaskan kes siasatan tersebut sudah selesai, ia selepas beberapa beberapa badan dan jawatankuasa menjalankan siasatan mengikut bidang kuasa masing-masing.

SC antara pihak yang meneliti kes tersebut, ia termasuk Lembaga Penasihat Pencegahan Rasuah (LPPR), Jawatankuasa Mencegah Rasuah Parlimen (JKMR) dan Jawatankuasa Aduan (JKA).

“Isu saham yang di pertikaikan oleh banyak pihak daripada parti pembangkang sebenarnya telah pun selesai. Isu ini juga telah diputuskan dan tiada kes oleh inkuiri pihak SC.

“Menerusi satu kenyataan pada 18 Januari lalu, SC menjelaskan telah menyelesaikan siasatan berdasarkan bukti yang dikumpul dan tidak dapat memastikan secara muktamad jika terdapat pelanggaran di bawah Seksyen 25(4) Akta Perindustrian Sekuriti (Depositori Pusat) (SICDA) telah berlaku,” katanya dalam kenyataan bertulis di Dewan Rakyat, semalam.

Dalam pada itu, Wan Junaidi juga berkata sebarang kenyataannya mengenainya boleh menimbulkan sub judice kerana kes berkaitan sudah di peringkat mahkamah.

“Oleh yang demikian, tiada keperluan lagi isu pemilikan saham oleh Ketua Pesuruhjaya SPRM ini dipertikaikan. Ketua Pesuruhjaya SPRM juga telah mengambil tindakan undang-undang terhadap pihak yang memfitnah beliau dan kes sedang dalam peringkat mahkamah, dan sebarang ulasan kes ini akan menimbulkan sub judice,” katanya lagi.

Beliau menjawab soalan Lim Lip Eng (PH-Kepong) yang bertanyakan berapa agensi penguat kuasa yang telah atau sedang menyiasat Azam berhubung isu pemilikan saham, serta status terkini siasatan berkenaan.

Mengulas lanjut, Wan Junaidi menegaskan, kerajaan tidak melindungi individu tertentu atau mengambil tindakan terhadap pihak tertentu hanya semata-mata untuk memuaskan hati sesetengah pihak.

Beliau memberi jaminan sesiapa yang bertanggungjawab akan dihadapkan ke muka pengadilan, dan mahkamahlah yang akan menentukan sama ada individu berkenaan bersalah atau sebaliknya.

“Sehubungan itu, semua pihak perlu menerima keputusan SC yang menjelaskan tidak ada kes terhadap Ketua Pesuruhjaya SPRM berhubung akaun dagangan miliknya dan keputusan hasil siasatan SC perlu menjadi panduan,” katanya.


Najib saman bekas bekas AG, dakwa menderita akibat pertuduhan

Bekas Peguam Negara, Tan Sri Tommy Thomas serta kerajaan Malaysia disaman Datuk Seri Najib Razak ekoran pertuduhan yang dihadapinya di mahkamah dan menuntut ganti rugi hampir RM2 juta.

Dalam pernyataan tuntutan tersebut, Najib mendakwa Tommy campur tangan dalam siasatan dan tidak mengkaji kesnya dengan objektif, selain melakukan misfeasans (gagal melaksanakan tugas dengan betul) dan penyalahgunaan proses dengan niat jahat (malicious process) dan cuai ketika menjadi Peguam Negara.

Selain itu, bekas Peguam Negara itu didakwa telah menyalahgunakan kuasa bagi memenuhi rancangannya untuk memenjarakan Najib.

Najib turut mendakwa 35 pertuduhan yang dikenakan terhadapnya; kecuali pertuduhan membabitkan kes penyelewengan dana SRC International Sdn Bhd, merupakan sesuatu yang dirancang oleh Tommy.

Akibatnya, Najib mendakwa beliau hilang reputasi sebagai ahli politik, hilang kebebasan semasa disiasat pihak berkuasa dan turut mengalami kesakitan, penderitaan serta trauma.

Oleh itu, Najib memohon deklarasi bahawa Tommy telah melakukan misfeasans serta ganti rugi am, teladan dan tambahan yang akan ditaksirkan kemudian oleh mahkamah.

Beliau juga menuntut ganti rugi sebanyak RM1,941,988 iaitu kos-kos yang terpaksa ditanggung akibat pendakwaan tersebut seperti bayaran rundingan pasukan audit untuk melakukan semakan dokumentasi dan kos yang terpaksa dibazirkan kerana tidak dapat ke luar negara akibat syarat jaminan yang dikenakan terhadapnya.

Bekas Perdana Menteri itu membuat tuntutan tersebut pada 22 Oktober lalu melalui firma guaman, Tetuan Raj, Ong & Yudestra di Mahkamah Tinggi Kuala Lumpur.

Kes saman itu ditetapkan untuk pengurusan kes secara dalam talian di hadapan Timbalan Pendaftar, Nurliana Ismail pada 19 November ini.


PNBEST ketengah tiga agenda demi rakyat dan negara, kata Muhyiddin

Prihatin, Bersih dan Stabil (PNBEST) adalah tiga perkara pokok yang menjadi agenda utama dalam manifesto Perikatan Nasional (PN) dalam Pilihan Raya Umum Ke-15 (PRU) pada 19 November ini.

Pengerusi Perikatan Nasional Tan Sri Muhyiddin Yassin berkata kerajaan PN cukup sinonim dengan keprihatinan kerana sememangnya menitikberatkan masalah dihadapi rakyat dan cara hendak meringankan beban mereka.

“Bersih pula memastikan semua calon kita bebas rasuah dan bersumpah untuk tidak menyalah guna kuasa atau mengambil duit rakyat walau sesen pun.

“(Dan) hanya dengan kerajaan yang prihatin dan bersih, maka kestabilan negara dapat dikecapi,” katanya dalam satu kenyataan, hari ini (4 November 2022).

Justeru, Muhyiddin yang juga Presiden Bersatu berpesan supaya rakyat, terutama pemilih, tidak menggunakan hak mereka begitu sahaja, sebaliknya perlu melaksanakannya dengan penuh tanggungjawab iaitu memilih pemimpin dan kerajaan yang baik serta amanah.

Menurutnya Perikatan Nasional mahu membentuk sebuah kerajaan yang baik, beramanah, bertanggungjawab serta yang prihatin berkenaan nasib rakyat dan mengetahui denyut nadi mereka.

“Kita hendak membentuk sebuah kerajaan yang baik, beramanah, bertanggungjawab, prihatin tentang nasib rakyat, yang tahu denyut dan nadi rakyat,” katanya.

Muhyiddin berkata apa yang paling utama akan dilakukan adalah berkaitan isu ‘bread and butter’ iaitu perkara-perkara pokok menyentuh soal kehidupan rakyat yang akan menjadi agenda utama PN jika menang.

“Mesti ada kesedaran dan tanggungjawab serta ‘sense of urgency’ untuk tidak berlengah dalam memastikan masalah mereka dapat diselesaikan secepat mungkin.

“Negara kita belum pulih sepenuhnya daripada pandemik Covid-19. Jika kerajaan yang dibentuk selepas PRU-15 tidak tahu mengenai nasib rakyat, maka keadaan akan menjadi lebih sukar,” katanya.

Muhyiddin yang juga bekas Perdana Menteri berkata Perikatan Nasional belum selesai melakukan tugas mengurus hal rakyat dan negara kerana hanya mampu mentadbir selama 17 bulan.

Namun, dalam tempoh singkat itu Perikatan Nasional berjaya mengatasi krisis paling hebat iaitu pandemik Covid-19, yang sekarang ini semakin mereda, dan ini telah menunjukkan kemampuan PN untuk memerintah.


Covid-19: 7,509 kes baharu

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik sedikit berbanding semalam, kata Ketua Pengarah Kesihatan Tan Sri Dr Noor Hisham Abdullah.

Beliau berkata dalam tempoh itu, 7,509 jangkitan baharu dikesan berbanding 7,420 yang direkodkan dalam tempoh sama semalam.

Angka terbaharu itu menjadikan keseluruhan kes positif sejak wabak Covid-19 melanda negara awal tahun lalu hingga hari ini meningkat kepada 2,384,542 kes.

Terdahulu, Kementerian Kesihatan (KKM) memaklumkan sehingga semalam jumlah kes aktif turun kepada lima angka berbanding 101,587 kes yang dilaporkan pada Khamis. Semalam, kes aktif turun kepada 97,505 kes, dengan Sarawak merekodkan jumlah tertinggi sebanyak 15,142 kes, manakala terendah ialah Labuan (30 kes aktif).

KKM memaklumkan daripada 97,505 kes aktif itu, 75,068 pesakit menjalani kuarantin di rumah; PKRC (14,537); Hospital (7,197) dan 703 pesakit dirawat di unit rawatan rapi, termasuk 366 yang memerlukan alat bantuan pernafasan.


Staf peranginan di Langkawi positif Covid-19, ditutup sementara

Sebuah tempat peranginan terkemuka di Langkawi ditutup sementara mulai hari ini berikutan terdapat kes positif Covid-19 dalam kalangan pekerja di premis itu.

Pengarah Kesihatan Kedah Dr Othman Warijo berkata penutupan berkenaan atas inisiatif pihak tempat peranginan itu sendiri untuk mengekang penularan wabak tersebut sekali gus menjamin keselamatan pekerja serta pelancong.

Tanpa memberikan maklumat terperinci, beliau berkata hasil siasatan awal pihaknya mendapati kes itu merupakan penularan tempatan dalam kalangan pekerja tempat peranginan itu dan tidak melibatkan pelancong tempatan mahupun antarabangsa.

“Pengesanan awal kes ini didapati apabila pekerja resort itu sendiri membuat ujian kendiri saringan Covid-19 yang perlu dibuat setiap dua minggu, dan 17 kes positif telah disahkan pihak Jabatan Kesihatan negeri setakat ini,” katanya lapor Bernama.

Dr Othman berkata pihaknya sedang mengesan kontak rapat terhadap kes itu dan memohon mana-mana individu terlibat yang mengalami gejala seperti demam, sakit tekak dan sesak nafas yang teruk segera membuat ujian saringan Covid-19 dan mendapatkan rawatan lanjut di kemudahan kesihatan berhampiran.

Sementara itu, Datai Langkawi dalam kenyataan hari ini memaklumkan tempat peranginan itu telah mengambil keputusan proaktif untuk menutup sementara premis berkenaan untuk tempoh sekurang-kurangnya 10 hari bermula hari ini.

Kenyataan itu menyebut pihaknya bekerjasama dengan Kementerian Kesihatan serta sebarang arahan selanjutnya telah dilaksanakan dengan segera termasuk permbersihan dan sanitasi oleh syarikat bertauliah di kuarters kakitangan serta keseluruhan tempat peranginan itu.

“Pengurusan resort juga secara bebas dan proaktif memulakan protokol ujian penuh untuk semua pasukan (kakitangan), sebagai sebahagian daripada programnya dengan langkah berjaga-jaga yang tinggi,” menurut kenyataan itu.


Covid-19 semakin mencengkam, Thailand turunkan unjuran ekonomi

Bank of Thailand (BoT) menurunkan lagi unjuran pertumbuhan ekonomi negara itu tahun ini kepada 0.7 peratus, tatkala gelombang ketiga wabak Covid-19 memberi kesan yang lebih teruk.

Dalam tempoh 24 jam lalu, Thailand merekodkan jumlah jangkitan harian tertinggi apabila 20,920 kes baharu dikesan menjadikan kumulatif sebanyak 693,305 kes dengan 473,732 disahkan sembuh.

Jumlah kes harian tertinggi sebelum ini direkodkan pada Rabu, 4 Ogos 2021, membabitkan 20,200 kes.

Dalam tempoh sama 160 kematian dicatatkan menjadikan kumulatif meningkat kepada 5,663 kes sejak Covid-19 melanda negara itu awal tahun lalu.

Ahad lalu, kerajaan Thailand melanjutkan lagi perintah sekatan sehingga 18 Ogos ini dengan memperketatkan beberapa peraturan di Bangkok dan 29 wilayah yang kini dikategorikan sebagai ‘zon merah hitam’ berbanding 13 wilayah sebelum ini.

Antara peraturan yang diperketat termasuk larangan perjalanan kecuali untuk penghantaran bahan mentah dan barangan keperluan, arahan duduk di rumah, dan penutupan pusat beli-belah, selain perintah berkurung mulai jam 9 malam hingga 4 pagi.

Sama seperti negara-negara lain, perintah kawalan itu menyebabkan ekonomi negara berkenaan terjejas teruk.

Sehubungan itu, Jawatankuasa Dasar Kewangan BoT (MPC) yang bermesyuarat pada Rabu membuat keputusan untuk menurunkan unjuran Keluaran Dalam Negara Kasar (KDNK) bagi 2021 daripada 1.8 peratus yang dibuat bulan lalu, kepada 0.7 peratus.

Sebagai tambahan, negara itu juga menurunkan unjuran KDNK bagi tahun depan kepada 3.7 peratus berbanding ramalan awal sebanyak 3.9 peratus.

MPC telah mempertimbangkan pelbagai faktor negatif dan positif, tetapi jawatankuasa berpendapat bahawa tinjauan mendapati keadaan ekonomi akan menghadapi risiko penurunan yang lebih tinggi, kata Setiausaha MPC Titanun Mallikamas.

Tambahan subsidi kerajaan serta langkah-langkah stimulus dijangka membantu perkembangan ekonomi sebanyak 0.4 peratus, manakala pemulihan eksport dijangka menyumbang 0.1 peratus kepada KDNK Thailand, katanya. – Agensi


Banjir: Empat lemas setelah lima kereta hanyut di Jambatan Telemong

Empat individu yang menaiki lima kereta yang dihanyutkan arus deras ketika banjir menenggelami Jambatan Telemong di Bentong, Pahang, Sabtu lalu disahkan meninggal dunia.

Jabatan Bomba dan Penyelamat Malaysia (JBPM) Pahang juga memaklumkan dua individu masih hilang, manakala 10 lagi mangsa, enam lelaki dan empat wanita, diselamatkan.

Penolong Pengarah Operasi JBPM Pahang, Ismail Abdul Ghani berkata Balai Bomba dan Penyelamat (BBP) Karak menjalankan kerja mencari dan menyelamat mangsa yang dihanyutkan arus sungai ketika terperangkap di Jambatan Telemong.

Katanya, sebanyak lima kenderaan terperangkap di jambatan sebelum dihanyutkan arus sungai yang melimpah.

Sebelum kejadian, BBP Karak keluar untuk menjalankan kerja pemindahan mangsa banjir yang terperangkap di resort kawasan Telemong.

“Ketika hampir ke kawasan jambatan, jentera dan anggota terperangkap disebabkan air naik mendadak pada jam 6.40 petang.

“Pasukan terus berada di situ sehingga Ahad dan pada jam 2 petang, pasukan yang masih lagi berada di kawasan berkenaan mendapat berita bahawa lima kenderaan yang terperangkap dihanyutkan arus sungai yang melimpah di Jambatan Telemong,” katanya.

Beliau berkata, operasi mencari dan menyelamat diteruskan di tempat kejadian dengan kaedah menyusur mengikut arus sungai, sebelum mangsa pertama iaitu wanita ditemukan lemas satu kilometer dari lokasi kejadian pada jam 1.17 tengah hari.

“Mangsa kedua iaitu seorang wanita warga emas ditemukan pada jam 1.38 tengah hari dengan pada 1.1 kilometer dari lokasi kejadian dan mangsa ketiga iaitu seorang lelaki ditemukan pada jam 2.07 petang pada jarak 1.2 kilometer dari lokasi kejadian,” katanya.

Menurutnya, gerakan mencari mangsa yang hilang masih lagi diteruskan membabitkan 32 anggota bomba.


Pengundi baharu 18 tahun di Sabah yang didaftarkan kini 485,939

Seramai 485,939 orang daripada 5.7 juta pemilih baharu berumur 18 tahun dari seluruh negara yang telah didaftarkan adalah warga Sabah berdasarkan Daftar Pemilih Tambahan (DPT) pertama diwartakan pada 14 Jan lepas, kata Ketua Menteri Datuk Hajiji Noor.

Beliau berkara pertambahan ini menjadikan jumlah pemilih berdaftar keseluruhan di Sabah meningkat daripada 1,184,415 orang sebelum ini kepada 1,670,354 orang, menurut laporan Bernama.

Hajiji berkata pertambahan jumlah pemilih ini sudah tentu akan memberikan kesan kepada pertambahan jumlah pemilih di setiap Dewan Undangan Negeri.

“Saya percaya semua wakil rakyat berbesar hati menerima pertambahan jumlah pemilih (berumur 18 tahun) kerana ia telah diluluskan sebulat suara di Dewan Rakyat dan Dewan Negara pada 16 dan 25 Julai 2019 lalu,” katanya pada Sesi Libat Urus Pelaksanaan Umur Kelayakan Mengundi 18 Tahun dan Pendaftaran Pemilih Secara Automatik di sini hari ini.

Teks ucapan beliau dibacakan Speaker DUN Sabah Datuk Kadzim M Yahya.

Hajiji berkata, pertambahan jumlah pengundi ini juga sudah pasti menjadikan tanggungjawab wakil rakyat semakin lebih besar.

“Justeru, saya meminta kepada semua wakil rakyat Gabungan Rakyat Sabah (GRS) agar terus berusaha untuk mendekati pengundi muda di kawasan masing-masing dan perbanyakan aktiviti bersama golongan muda, yang akan memberi manfaat kepada mereka,” tambahnya.


Siasat wang haram: Pejabat rakan Anwar kena serbu, lapor portal

Beberapa agensi penguatkuasaan termasuk Bank Negara Malaysia (BNM) menyerbu sebuah pejabat yang dikaitkan dengan ahli perniagaan berpangkalan di Kuala Lumpur, Vinod Sekhar, berhubung siasatan pengubahan wang haram, lapor MalaysiaNow.

Laporan itu menyatakan serbuan dilakukan serentak oleh sepasukan anggota Pencegahan Jenayah Kewangan Nasional (NFCC), Suruhanjaya Pencegahan Rasuah Malaysia (SPRM), BNM, dan Lembaga Hasil Dalam Negeri (LHDN) di pejabat Petra Group.

Serbuan itu dipercayai dilakukan sebagai sebahagian permulaan siasatan salah satu kes pengubahan wang terbesar sejak siasatan skandal 1MDB tiga tahun lalu, kata laporan berkenaan.

Memetik laporan itu, Petra Group adalah syarikat yang mengendalikan rangkaian beberapa syarikat dan organisasi, diketuai oleh Vinod yang merupakan seorang ahli perniagaan yang juga penyokong kuat kepada Presiden PKR Datuk Seri Anwar Ibrahim.

“Sumber rapat dengan siasatan tersebut memberitahu MalaysiaNow serbuan itu dijalankan kira-kira dua minggu lalu di Bangsar, susulan siasatan selama beberapa bulan berhubung dakwaan pengubahan wang dan pengelakan cukai melibatkan ratusan juta ringgit.

“Sumber turut berkata pegawai penyiasat merampas “beberapa dokumen dan barangan” sebagai sebahagian daripada siasatan tersebut. Difahamkan juga, serbuan itu dilakukan ketika Vinod berada di luar negara,” kata laporan itu.

Portal itu turut memaklumkan mereka menghubungi pegawai tertinggi NFCC dan SPRM namun kedua-duanya enggan mengulas atau memberikan butiran lanjut, respons biasa badan-badan itu berhubung siasatan rasuah dan pengubahan wang.

Vinod, 53, adalah anak kepada mendiang BC Sekhar yang diiktiraf kerana jasanya memodenkan industri getah Malaysia.

Dia diisytiharkan muflis oleh Mahkamah Tinggi pada 2005 namun dibersihkan daripada status muflis pada tahun lalu.

Sebelum ini portal berkenaan melaporkan Vinod melalui GR Technologies, sebuah syarikat dengan alamat di Bangsar memperoleh bahagian terbesar kontrak bernilai bilion dolar bagi membekalkan ventilator atau alat bantuan pernafasan kepada kerajaan Hungary.

Hungary yang membeli ventilator daripada pelbagai pembekal mencetuskan kekecohan tahun lalu ketika pandemik Covid-19 memuncak di Eropah selepas ahli politik pembangkang menyelar dan mengecam pemberian kontrak kerajaan itu, menyifatkannya sebagai tidak telus selain turut menyebabkan lebihan bekalan alatan tersebut.

Mereka juga berkata ventilator yang dibeli oleh Hungary adalah terlalu mahal, mempersoalkan mengapa pembelian itu dibuat melalui kementerian luar negara.

Vinod mengesahkan menerima kontrak itu namun menegaskan “semuanya mengikut landasan yang betul”, sambil menambah beliau menerima “peratusan biasa” dalam bentuk komisen.

Dokumen dari Hungary menunjukkan Budapest bersetuju untuk membayar kepada Vinod sejumlah AS$559,600,000 melalui beberapa akaun bank, yang pada masa kontrak diberikan pada Mei 2020 bernilai hampir RM2.43 bilion.

Badan pemantau anti-rasuah Transparency International (TI) turut menggesa Hungary untuk mengeluarkan butiran khusus berkaitan kontrak kepada Vinod, menyatakan terdapat persoalan sama ada GR Technologies memenuhi garis panduan ketelusan di negara itu.

Cawangan TI di Hungary juga turut mempersoalkan mengapa Budapest bersetuju untuk membayar beberapa fi yang dikenakan GR Technologies kepada pihak ketiga, selain turut mempertikaikan sama ada kerajaan Hungary memberikan kontrak tersebut melalui proses tender terbuka yang kompetitif atau tidak.


Ancaman 5G: Banyak syarikat tangguh, tukar pesawat ke AS

Syarikat penerbangan di seluruh dunia, bergegas membatalkan atau menukar penerbangan menuju ke Amerika Syarikat (AS) susulan pertikaian berterusan mengenai pelancaran teknologi telefon mudah alih 5G berhampiran lapangan terbang AS.

Isu itu dilihat memberi kesan mendalam, terutama terhadap Boeing 777, pesawat berbadan lebar jarak jauh yang digunakan oleh syarikat penerbangan di seluruh dunia.

Dua syarikat penerbangan Jepun secara langsung menamakan pesawat itu sebagai terjejas, terutama oleh isyarat 5G, apabila mereka mengumumkan pembatalan dan perubahan pada jadual penerbangan.

Emirates, yang berpangkalan di Dubai, syarikat penerbangan utama perjalanan Timur dan Barat, mengumumkan ia akan menghentikan penerbangan ke Boston, Chicago, Dallas-Fort Worth, Houston, Miami, Newark, New Jersey, Orlando, Florida, San Francisco dan Seattle, berkaitan isu 5G yang bermula pada Rabu.

Bagaimanapun, syarikat itu akan meneruskan jadual penerbangan ke Los Angeles, New York dan Washington.

Dalam pengumumannya, Emirates menyebut pembatalan itu sebagai perlu kerana “kebimbangan operasi yang berkaitan dengan penempatan perkhidmatan rangkaian mudah alih 5G yang dirancang di lapangan terbang tertentu di AS.”

“Kami bekerjasama rapat dengan pengeluar pesawat dan pihak berkuasa yang berkaitan untuk mengurangkan kebimbangan operasi, dan kami berharap dapat menyambung semula perkhidmatan ke AS kami secepat mungkin,” kata syarikat penerbangan milik kerajaan itu.

Emiriah Arab Bersatu (UAE) berjaya melancarkan liputan 5G di seluruh lapangan terbangnya tanpa sebarang insiden, seperti berpuluh-puluh negara lain. Tetapi di AS, Pentadbiran Penerbangan Persekutuan (FAA) bimbang bahawa rangkaian C-Band 5G boleh mengganggu peralatan penerbangan.

All Nippon Airways (ANA) Co Ltd Jepun pula dalam satu kenyataan berkata FAA “telah menunjukkan bahawa gelombang radio daripada perkhidmatan tanpa wayar 5G mungkin mengganggu altimeter pesawat.” Altimeter mengukur ketinggian pesawat di langit, peralatan penting untuk terbang.

“Boeing telah mengumumkan sekatan ke atas semua syarikat penerbangan yang mengendalikan pesawat Boeing 777, dan kami telah membatalkan atau menukar pesawat untuk beberapa penerbangan ke/dari AS berdasarkan pengumuman oleh Boeing,” kata ANA.

Susulan isu 5G itu, ANA membatalkan 20 penerbangan ke bandar seperti Chicago, Los Angeles dan New York.

Japan Airlines Co Ltd juga berkata mereka telah dimaklumkan bahawa isyarat 5G “mungkin mengganggu altimeter radio yang dipasang pada Boeing 777.”

“Kami akan mengelak daripada menggunakan model ini di laluan benua Amerika sehingga kami dapat mengesahkan keselamatannya dan kami kesal untuk memaklumkan bahawa syarikat akan membatalkan penerbangan yang mana pesawat itu tidak boleh ditukar kepada Boeing 787,” kata syarikat penerbangan itu.

Lapan penerbangannya terjejas pada Rabu – tiga perjalanan penumpang dan lima untuk kargo.

Air India juga mengumumkan di Twitter bahawa ia akan membatalkan penerbangan ke Chicago, Newark, New York dan San Francisco “kerana penggunaan peralatan komunikasi 5G”.

Korean Air, syarikat penerbangan terbesar Korea Selatan, serta-merta menukar empat pesawat penumpang daripada Boeing 777 kepada 787 dan dua pesawat kargo daripada 747-8 kepada 747-400, dan akan terus mengelak daripada mengendalikan 777 dan 747-8 di lapangan terbang AS yang terjejas, kata jurucakapnya Jill Chung.

Cathay Pacific Hong Kong berkata syarikat itu mengerahkan pelbagai jenis pesawat jika perlu ke lapangan terbang yang terjejas dan penerbangannya ke AStidak terjejas setakat ini.

EVA Air Taiwan juga berkata mereka telah mengambil “langkah kontingensi untuk memastikan keselamatan penerbangan,” tanpa mengulas lanjut.

Pembatalan itu dibuat walaupun selepas syarikat pengendali telefon mudah alih AT&T dan Verizon menangguhkan perkhidmatan tanpa wayar baharu 5G berhampiran beberapa lapangan terbang AS yang dirancang minggu ini.

FAA akan hanya membenarkan pesawat dengan altimeter yang tepat dan boleh dipercayai untuk beroperasi di sekitar wilayah 5G berkuasa tinggi. Tetapi pesawat dengan altimeter yang lebih lama tidak akan dibenarkan mendarat di bawah keadaan penglihatan yang rendah. – Agensi


Tiga juta tak hadir kerja minggu pertama 2022 di Britain: Bloomberg

Penularan pantas varian Omicron mendorong peningkatan mendadak dalam bilangan pekerja yang tidak hadir bertugas di Britain pada minggu pertama Januari, menurut analisis data kehadiran di tempat kerja yang dilakukan untuk Bloomberg News.

Kira-kira tiga juta pekerja sedang bercuti sakit dari 3 Januari hingga 9 Januari, menurut GoodShape, yang menjejaki penyakit dan kesejahteraan berkaitan pekerjaan dalam kalangan majikan di British.

Dianggarkan 1.6 juta kes baru ketidakhadiran bermula dalam tempoh itu, peningkatan 18 peratus berbanding tahun sebelumnya, menurut GoodShape.

Secara keseluruhan, GoodShape menganggarkan seramai 3.1 juta warga Britain terjejas minggu lalu, walaupun pada hakikatnya cuti umum Tahun Baharu pada 3 Januari bermakna sesetengah pekerja menikmati cuti empat hari seminggu

Gambaran ketidakhadiran pada awal tahun adalah salah satu petunjuk pertama kesan lonjakan Omicron terhadap ekonomi British.

GoodShape menggabungkan datanya dengan statistik penduduk dan gaji rasmi untuk meramalkan kemungkinan angka seluruh negara, menganggarkan gelombang ketidakhadiran minggu lalu menelan perbelanjaan kepada Britain sebanyak £1.3 bilion.

Tempoh yang diliputi oleh data termasuk beberapa hari sejurus selepas cuti Krismas dan Tahun Baharu, apabila sejumlah besar warga Britain sama ada dijangkiti Covid-19 atau menjalani kuarantin kendiri kerana menjadi kontak rapat.

Ketika kemuncak gelombang Omicron pada 4 Januari lalu, Britain melaporkan 218,724 kes positif Covid-19.

Ketidakhadiran dalam kalangan pekerja kerajaan, termasuk kakitangan pihak berkuasa tempatan, meningkat 26 peratus pada minggu pertama Januari berbanding tahun sebelumnya, peningkatan terbesar merentasi pelbagai sektor.

Pada masa sama, dianggarkan 562,000 pekerja dalam sektor kesihatan dan sains hayat Britain, tidak hadir bertugas, kata GoodShape, yang menunjukkan tekanan dihadapi sektor perubatan dan kakitangan di hospital yang menghadapi peningkatan kemasukan Covid-19.

Situasi semasa adalah “mempertaruhkan keselamatan pesakit, kualiti penjagaan dan kesihatan dan kesejahteraan kakitangan,” kata Chris Hopson, Ketua Eksekutif NHS Providers – pertubuhan yang menyediakan perkhidmatan kesihatan dan ambulans.

“Tahap tekanan ke atas tenaga kerja kami ini disebabkan oleh peningkatan ketidakhadiran kakitangan serta kekurangan rancangan jangka panjang nasional dan hampir 100,000 kekosongan yang akan berlaku akibat wabak itu,” kata Hopson.

Sekolah adalah antara yang bergelut dengan penularan Omicron, dengan anggaran 8.8 peratus daripada jumlah tenaga kerjanya tidak hadir pada 6 Januari, kata Jabatan Pendidikan.

Sekurang-kurangnya 585 bekas guru telah mendaftar untuk kembali ke bilik darjah, kata jabatan itu.

Angka GoodShape juga menunjukkan bahawa lebih separuh daripada individu yang kini tidak hadir bekerja disebabkan faktor perubatan, termasuk positif Covid-19, manakala hanya 12 peratus yang tidak hadir bukan atas faktor perubatan.

“Majikan mempunyai pekerjaan yang sukar, cuba memastikan kesejahteraan kakitangan yang bekerja dilindungi sambil mengekalkan produktiviti,” kata eksekutif GoodShape, Alun Baker.

Akibat tekanan meningkat ke atas perkhidmatan utama di semua sektor ekonomi, Britain kini mempertimbangkan untuk mengurangkan tempoh masa kuarantin kendiri. – Bloomberg


Mana MP UMNO, BN sembunyi selepas tular konon surat Zahid?

Pemimpin tertinggi Barisan Nasional (BN), khususnya UMNO, terus berdiam diri susulan tular surat yang didakwa dihantar Datuk Seri Ahmad Zahid Hamidi kepada Yang di-Pertuan Agong mengatakan 30 ahli Parlimen (MP) BN menyokong Pakatan Harapan.

Surat itu yang turut didedahkan oleh bekas Setiausaha Agung BN Tan Sri Annuar Musa di laman Facebooknya hari ini, mendakwa Zahid memberitahu Agong semua 30 MP BN menyokong Datuk Seri Anwar Ibrahim menjadi Perdana Menteri (PM).

Dalam surat itu, Zahid didakwa memberitahu Yang di-Pertuan Agong bahawa Dewan Tertinggi Barisan Nasional Malaysia yang dipengerusikannya sendiri pada 22 November 2022, memutuskan serta mempersetujui untuk menjalin kerjasama dan sokongan kepada Pakatan Harapan dalam pembentukan Kerajaan Persekutuan pasca PRU-15.

Zahid – dalam surat yang tular itu – turut didakwa mengatakan apa-apa dokumen bertulis sama ada dalam bentuk surat atau akuan oleh mana-mana 30 ahli Dewan Rakyat BN atau daripada parti komponen yang menamakan selain Anwar adalah tidak sah dan tidak patut dipertimbangkan.

Terdahulu, pagi tadi Zahid bersama Setiausaha Agung BN Datuk Seri Zambry Abdul Kadir menghadap Yang di-Pertuan Agong. Laporan juga mengatakan Timbalan Pengerusi BN, Datuk Seri Mohamad Hasan, turut hadir.

Sebelum itu, Yang di-Pertuan Agong telah menitahkan semua 30 ahli Parlimen BN menghadap kerana baginda mahu bertemu secara individu berkaitan sokongan yang diberikan kepada dua calon Perdana Menteri iaitu Tan Sri Muhyiddin Yassin dan Anwar.

Bagaimanapun, tidak pasti kenapa 27 lagi ahli Parlimen BN tidak hadir, namun terdahulu malam tadi Dewan Tertinggi BN dilaporkan telah meminta penangguhan pertemuan dengan Agong.

Selepas mesyuarat Dewan Tertinggi BN, malam tadi, beberapa pemimpinnya memberitahu rakyat bahawa BN kekal dengan pendirian tidak menyokong mana-mana parti dalam pembentukan kerajaan.

Tetapi, pagi ini Zahid bersama dua pemimpin BN menghadap Yang di-Pertuan Agong, sebelum surat yang dikatakan dipersembahkan kepada Agong mula tular di media sosial.

Sementara itu, sehingga kini semua MP BN, termasuk Perdana Menteri Datuk Seri Ismail Sabri Yaakob dan Bendahari Agung BN Datuk Seri Hishammuddin Hussein, tidak memberi apa-apa komen berhubung perkara itu.

Kedua-dua mereka sebelum ini mengeluarkan kenyataan tidak akan menyokong PH, dan sanggup dipecat parti.

Ismail Sabri dalam kenyataan di FB beliau jam 2 petang semalam berkata:

“Seperti yang saya janjikan semalam bahawa saya tidak akan bersama dengan Pakatan Harapan (PH) walau apa yang jadi sekalipun. Alhamdulillah, Dewan Tertinggi Barisan Nasional telah buat keputusan bahawa kita tidak menyokong mana-mana gabungan untuk membentuk kerajaan. BN tidak menyokong Pakatan Harapan mahupun Perikatan Nasional. Setakat ini BN bersetuju kekal sebagai pembangkang.”

Hishammuddin pula dalam kenyataan di FB beliau pada jam 11.21 pagi Isnin lalu berkata:

“Seperti saya tegaskan kelmarin dan sebelum ini lagi – tetap menolak kerjasama dengan Pakatan Harapan. Saya rela dipecat oleh parti namun tidak akan sesekali mengubah pendirian teguh ini. No Anwar, No DAP – pihak yang merasakan boleh mengambil tindakan memecat saya kerana berpegang kepada pendirian ini, silakan.”

Bagaimanapun, Ismail Sabri dan Hishammuddin tidak membuat apa-apa komen sama ada benar atau tidak mereka telah bersetuju menyokong PH dan Anwar sebagaimana dalam surat didakwa diserahkan Zahid kepada Agong.


BNM dijangka naikkan OPR lagi pada separuh kedua 2023 : CGS-CIMB Research

Bank Negara Malaysia (BNM) dijangka akan menaikkan kadar dasar semalaman (OPR) sebanyak 25 mata asas lagi kepada 3.25% pada separuh kedua 2023.

CGS-CIMB Research berkata Keluaran Dalam Negara Kasar (KDNK) yang kukuh pada separuh pertama memberikan keyakinan kepada BNM untuk menaikkan kadar OPR sebanyak 25 mata asas kepada 3% awal bulan lalu.

“Semasa taklimat penganalisis dengan BNM menyatakan bahawa ekonomi negara berada dalam keadaan baik manakala inflasi masih di tahap terkawal.

“Mengenai pertumbuhan KDNK, walaupun separuh pertama tahun ini kelihatan stabil tetapi kami masih mengekalkan anggaran setahun penuh ini pada paras 4.4%, walaupun kami melihat sedikit peningkatan jika momentum penggunaan swasta kekal berdaya tahan,” katanya dalam satu nota kajian, hari ini.

Kata firma itu, pertumbuhan KDNK negara meningkat kepada 5.6% separuh pertama tahun ini (7.1% pada separuh keempat 2022), sejajar dengan ramalan mereka sebanyak 5.7% tetapi melebihi konsensus median Bloomberg sebanyak 5.1%.

Tambahnya, pada asas pelarasan musim, ekonomi melonjak semula sebanyak 0.9% dari suku tahun ke suku tahun berbanding penurunan 1.7% pada suku keempat 2022.

“Mengikut pecahan, semua komponen perbelanjaan lain mencatatkan penguncupan kecuali untuk penggunaan swasta.

“Sementara itu, dari segi penawaran, sektor perkhidmatan menjadi pemacu utama apabila perbelanjaan isi rumah berkembang daripada barangan kepada perkhidmatan berikutan perbelanjaan berbelanja besar pada aktiviti runcit dan riadah.

“Bagaimanapun, aktiviti pelaburan merosot walaupun dikawal oleh sektor pembinaan. Penggunaan awam terus menurun berikutan perbelanjaan bekalan dan perkhidmatan kerajaan yang lebih rendah,” katanya.

Menurut firma itu lagi, ketibaan pelancong China mungkin meningkatkan akaun perkhidmatan walaupun mereka percaya ia tidak mungkin mengimbangi kelemahan permintaan barangan global.

“Tanpa sebarang perubahan pada penilaian pertumbuhan KDNK, kami mengekalkan lebihan akaun semasa 2023 sebanyak 2.1% daripada KDNK (2.6% daripada KDNK pada 2022),” katanya.


150,000 pelajar bakal dapat manfaat peranti CERDIK

Kira-kira 150,000 pelajar akan menerima peranti CERDIK yang diedarkan Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) mulai hujung Mei depan.

Menurut kenyataan CERDIK hari ini, 50,000 peranti akan diedarkan hujung Mei, manakala bakinya dijangka diagihkan pada akhir September nanti.

CERDIK, inisiatif perintis tanggungjawab sosial korporat yang diumumkan dalam Belanjawan 2021 untuk menyediakan akses digital pendidikan melalui akses kepada peranti dan sambungan data,

Kenyataan itu berkata, setakat ini, 13,000 peranti CERDIK telah diedarkan kepada Pejabat Pendidikan Daerah di beberapa negeri dan lebih 1,000 pelajar sudah menerima peranti mereka.

Program itu adalah kerjasama Kementerian Kewangan dan Kementerian Pendidikan bertujuan merapatkan jurang pembelajaran digital bagi sekolah rendah dan menengah selain meneroka model pembelajaran digital untuk diguna pakai pada masa depan.

Semua peranti disahkan yang terkini dengan kapasiti mencukupi untuk penaikan taraf perisian bagi menyokong pembelajaran akademik pelajar di sekolah sekurang-kurangnya tiga tahun dengan pengesahan kualiti, fungsi dan keselamatan yang sewajarnya bagi mencegah atau meminimumkan sebarang isu atau gangguang dalam pembelajaran.

Sementara itu, Menteri Kanan Pendidikan Datuk Dr Radzi Jidin berkata, CERDIK adalah program perintis pembelajaran digital dan ia dilaksanakan tepat pada masanya ketika pendigitalan kian pantas berkembang dalam semua aspek kehidupan masyarakat.

“Seperti yang kita dapat lihat, krisis wabak Covid-19 telah jelas membuktikan bahawa pendigitalan adalah sangat diperlukan. Di serata dunia, pembelajaran maya misalnya, sangat penting untuk memastikan persekolahan tidak terjejas dan pendidikan dapat diteruskan,” katanya

Beliau juga meyakinkan ibu bapa bahawa setiap peranti CERDIK dilengkapi dengan sokongan teknikal dan jaminan yang diperlukan untuk mengurangkan gangguan dalam pembelajaran digital.

Menteri Kewangan Tengku Datuk Seri Zafrul Abdul Aziz pula berkata, Covid-19 telah memesatkan penggunaan digital buat orang ramai dan pembelajaran jarak jauh semakin menjadi satu kebiasaan.

Program CERDIK, katanya, diperkenal untuk merapatkan jurang sosio ekonomi dengan memudahkan pembelajaran digital untuk golongan berpendapatan rendah.

“Program perintis ini membolehkan pembelajaran digital yang perlu dijadikan komponen asas dalam pendidikan anak-anak kita jika kita ingin meraih manfaat ekonomi melalui Revolusi Industri Keempat,” katanya.

Kedua-dua menteri turut merakamkan ucapan terima kasih kepada penderma korporat atas sumbangan besar mereka yang telah menjayakan program perintis CERDIK dan syarikat yang terlibat termasuk Khazanah Nasional Bhd serta kumpulan syarikatnya, Yayasan PETRONAS, Permodalan Nasional Bhd serta kumpulan syarikatnya, Kumpulan Wang Simpanan Pekerja serta kumpulan syarikatnya dan Lembaga Tabung Haji.


Jawatan panas yang menjadi tumpuan dalam Kabinet Ismail Sabri

Kali pertama Datuk Seri Ismail Sabri Yaakob akan membentuk Kabinetnya dan Agenda Daily ingin memberi tumpuan portfolio yang dikatakan panas bakal menentukan hala tuju kerajaan yang akan dipimpin Perdana Menteri Ke-9.

Ketika era pentadbiran PM Ke-8, kedudukan kedua tertinggi ini menjadi kosong selepas Tan Sri Muhyiddin tidak menamakan timbalannya dalam barisan Kabinet sebaliknya melantik tiga menteri kanan, Ismail Sabri antara salah seorangnya.

Tiga menteri kanan bertanggungjawab dalam membantu urusan urus tadbir Muhyiddin dan setiap masing-masing mempunyai tanggungjawab yang khusus, ia memandangkan negara sedang berdepan krisis kesihatan yang tidak pernah berlaku dalam sejarah dunia.

Spekulasi mengatakan jawatan ini akan diberikan kepada parti Bersatu dan beberapa nama calon sudah menjadi perdebatan dalam ruang media sosial serta hangat dibincangkan dikalangan pemerhati politik.

Untuk rekod, Ismail Sabri dilantik TPM pada penghujung kemelut politik melanda negara selepas tindakan beberapa Ahli Parlimen (MP) UMNO menarik sokongan terhadap Muhyiddin dan kerajaan Perikatan Nasional (PN).

Bagaimanapun, penghujungnya selepas berlaku ketegangan politik gagal menemui jalan penyelesaian, Muhyiddin melepaskan jawatannya dan memberi laluan kepada Ismail Sabri untuk naik menjadi PM Ke-9.

Kementerian paling sensitif dan menjadi rebutan banyak parti politik, jadi tidak hairan apabila desakan paling awal datang daripada beberapa pemimpin UMNO yang meminta jawatan Menteri Kewangan diberikan kepada mereka, antara nama yang dicadangkan adalah Timbalan Presidennya Datuk Seri Mohamad Hasan.

UMNO yang sejak sekian lama memerintah negara mengetahui kepentingan Kementerian Kewangan kerana ia tempat punca wang keluar masuk negara, ia boleh dikatakan kementerian yang menyimpan segala kekayaan negara.

Malah, bekas perdana menteri Datuk Seri Najib Razak yang kini terpalit dengan puluhan pertuduhan pecah amanah dan kes rasuah juga dahulunya adalah Menteri Kewangan, bertanggungjawab meluluskan pelbagai transaksi yang menjadi pertikaian dan meragukan.

Ketika era Muhyiddin mentadbir kerajaan, mengambilkira sensitiviti dan mengelak wang negara daripada terus dirobek oleh ahli-ahli politik, seorang yang tidak mempunyai kaitan dengan parti politik dilantik bagi mengisi jawatan tersebut.

Muhyiddin melantik Senator Tengku Datuk Seri Utama Zafrul Tengku Abdul Aziz yang juga seorang tokoh korporat Malaysia. Tengku Zafrul merupakan bekas Ketua Pegawai Eksekutif Kumpulan/ Pengarah Eksekutif CIMB Group Holdings Berhad iaitu sebuah bank universal ASEAN terkemuka, serta pemimpin dunia dalam kewangan Islam.

Kebimbangan umum kini selepas UMNO kembali berkuasa, jawatan penting tersebut akan diisi semula oleh ahli politik yang mempunyai kepentingan kepartian.

Sekiranya jawatan tersebut dilantik dikalangan pemimpin kanan UMNO, paling merisaukan isu berkaitan rasuah dan budaya melobi projek akan kembali bermaharajalela seperti dahulunya.

Apakah Mohamad layak untuk mengemudi Kementerian Kewangan walhal beliau juga masih belum terbukti kebolehannya diperingkat pusat.

Pastinya orang ramai tidak lupa drama semasa sidang Mesyuarat Khas Dewan Rakyat yang lalu apabila Menteri Undang-Undang Datuk Seri Takiyuddin Hassan menjadi sasaran blok pembangkang berhubung Proklamasi Darurat dan pelbagai kritikan dilemparkan terhadap pemimpin PAS tersebut.

Bagaimanapun, pujian dan kredit perlu diberikan kepada Takiyuddin yang tidak berkompromi dengan kumpulan Kluster Mahkamah yang diketahui umum melibatkan Presiden UMNO, Datuk Seri Ahmad Zahid Hamidi dan rakannya, Datuk Seri Najib Razak.

Kementerian ini penting memandangkan ia juga dapat mempengaruhi jabatan-jabatan penting yang melibatkan hal ehwal perundangan seperti Jabatan Peguam Negara dan lain-lain.

Zahid dan Najib bersama-sama beberapa MP UMNO yang lain terpalit dengan kes jenayah dan sedang dibicarakan memerlukan seorang pemimpin dikalangan mereka untuk dilantik mengisi jawatan tersebut.

Spekulasi mengatakan Datuk Seri Azalina Othman Said mengintai jawatan Menteri Undang-Undang ini kerana ia juga adalah portfolio terakhirnya sebelum tumbang kerajaan Barisan Nasional semasa Pilihan Raya Umum Ke-14 (PRU14) dahulu, beliau terkenal juga dengan keberanian mempertahankan Najib dalam isu 1Malaysia Development Berhad (1MDB).

Semua kenyataan Azalina dalam isu 1MDB ini boleh disemak dalam Hansard Dewan Rakyat.

Untuk rekod, Azalina juga baharu meletak jawatan sebagai Timbalan Yang di-Pertuan Dewan Rakyat dan difahamkan berkemungkinan ditawarkan menjadi menteri penuh.

Malah semasa menjadi Menteri Undang-Undang pada 2016, Azalina paling banyak membela Najib berhubung isu 1MDB dan adakah ini orang yang sama kita harapkan dapat menjaga kedaulatan undang-undang negara kembali ditegakkan?

Khabar angin mengatakan Azalina sendiri yang meminta untuk kembali memegang jawatan yang disandangnya ketika era pentadbiran Najib itu, jika perkara ini menjadi realiti bagaimana reaksi pembangkang. Adakah pembangkang masih percaya kepada individu sama yang pernah membela Najib dalam isu 1MDB sehingga tumbang kerajaan BN?

Namun, kini pemimpin DAP, MP Segambut Hannah Yeoh pula mencadangkan Azalina ini kembali dimasukkan dalam Kabinet Ismail Sabri sebagai Menteri Dalam Negeri. Tidak pasti apakah sebenarnya yang berada dalam pemikiran pemimpin pembangkang dengan mencadangkan nama Azalina supaya menjadi menteri semula.

Apakah mereka lupa peranan Azalina semasa Najib menjadi PM dahulu, wang negara hilang entah ke mana, silap-silap kes Zahid dan Najib pun bakal berlalu begitu sahaja.

Tahniah kepada pembangkang, khususnya pemimpin DAP kerana berjiwa besar yang sanggup mengangkat seorang pemimpin UMNO dahulu yang mereka fitnah dengan pelbagai kata nista untuk menjadi menteri lagi.

Untuk rekod, Azalina berada dalam kumpulan 15 MP yang menarik sokongan terhadap Muhyiddin sehingga menjadi punca kejatuhan kerajaan PN.

Sebagai seorang Menteri Dalam Negeri, akses dengan pasukan keselamatan seperti polis, imigresen dan beberapa agensi lain yang berada dibawahnya merupakan sesuatu kemudahan yang amat berpengaruh dan mampu menaikkan nama seseorang dalam pentas politik.

Tradisinya, individu yang berjawatan penting dalam parti politik juga akan dilantik untuk mengisi jawatan ini, malah Muhyiddin sebelum menjadi Perdana Menteri Ke-8 juga merupakan Menteri Dalam Negeri ketika pentadbiran Perdana Menteri Tun Dr Mahathir Mohamad selepas PRU14.

Muhyiddin melantik Setiausaha Agung Bersatu, Datuk Seri Hamzah Zainuddin sebagai Menteri Dalam Negeri dalam pentadbirannya. Namun, difahamkan kemungkinan jawatan tersebut kekal diberikan kepada wakil parti Bersatu.

Bagaimanapun, kemungkinan UMNO juga pasti mengintai jawatan penting ini untuk menjamin agensi-agensi yang dianggap berkuasa dibawah Kementerian Dalam Negeri (KDN) dapat mengikut telunjuk mereka jika mahu melawan musuh-musuh politik.

Untuk rekod, Presiden UMNO, Zahid semasa menjadi TPM juga memegang portfolio Menteri Dalam Negeri dan terpalit dengan kes mahkamah berhubung isu kontrak Visa Luar Negara (VLN).

Selain itu, UMNO juga sedang berdepan kes berhubung isu pemilihan parti yang masih menjadi pertikaian dengan Jabatan Pendaftar Pertubuhan (RoS), sebuah agensi dibawah KDN.

RoS juga sebelum ini dalam satu kenyataan menegaskan UMNO perlu mengadakan pemilihan parti mereka tahun ini, sekiranya ini berlaku ia bakal mengundang masalah kepada Zahid selaku Presiden parti untuk terus mengekalkan sokongan terhadapnya selepas terpalit dengan pelbagai kontroversi.

Ismail Sabri sebagai PM pastinya mencari peluang untuk ke jawatan nombor satu parti memandangkan ia sudah menjadi tradisi pemimpin nombor satu parti adalah juga seorang PM.

Krisis kesihatan negara yang masih berterusan dan jumlah kes harian Covid-19 yang masih tinggi, Ismail Sabri perlu mencari seorang ketua yang dapat mengemudi Kementerian Kesihatan dengan baik disamping mencari strategi baharu dalam menangani isu pandemik yang menjejaskan negara dan rakyat ketika ini.

Berkemungkinan tinggi, Ahli Parlimen Tenggara Datuk Seri Dr Adham Baba yang banyak mencetuskan kontroversi dengan kenyataan-kenyataan kurang cerdiknya bakal digantikan dengan MP UMNO lain.

Dr Adham tidak memegang jawatan tertinggi dalam parti dan hanya Ketua UMNO Bahagian semasa dilantik menjadi Menteri Kesihatan, namun majoriti Ahli Majlis Tertinggi (MT) UMNO mahu jawatan tersebut diberikan kepada salah seorang wakil dalam badan tertinggi parti tersebut.

Bagi mengelak imej kerajaan Ismail Sabri tercalar dengan kenyataan-kenyataan yang menimbulkan kemarahan orang ramai, berkemungkinan seseorang yang lebih berpengalaman dan tahu mengendalikan urusan operasi melibatkan pusat vaksin, hospital dan kebajikan petugas barisan hadapan perlu dilantik untuk mengisi jawatan ini.

Berkemungkinan besar, individu yang layak untuk berada disini adalah bekas Menteri Sains, Teknologi dan Inovasi Khairy Jamaluddin Abu Bakar yang lebih teratur dalam hal ehwal pengurusan dan lebih cekap memahami isu-isu semasa berkaitan dengan pandemik.

Namun, Dr Adham sudah melakukan yang terbaik sepanjang menjawat jawatan Menteri Kesihatan dan juga dilihat proaktif mendengar cadangan daripada pelbagai pihak.

Terima kasih Dr Adham, jasa anda akan dikenang rakyat Malaysia.

Pengundi muda akan menjadi penentu dalam PRU15 nanti dan kementerian ini antara paling dekat dengan kelompok pengundi ini.

Seorang Menteri Belia dan Sukan mempunyai akses yang banyak dalam penganjuran program serta peruntukan yang banyak boleh digunakan untuk mendekati pengundi muda ini.

Kabinet Ismail Sabri perlu meletak seorang MP muda yang dapat menjadi aspirasi dan mampu mempengaruhi pengundi anak muda untuk bersama-sama dengan kerajaan.

Semasa pentadbiran Muhyiddin, jawatan ini diberikan kepada Ahli MT UMNO Datuk Seri Reezal Merican Naina Merican, namun ketika era pandemik peranan beliau terhad kerana tidak banyak aktiviti dan penganjuran sukan yang dijalankan bagi mengelakkan penularan Covid-19.

Dijangka, jawatan ini juga akan diisi dikalangan pemimpin UMNO, spekulasi mengatakan Ketua Penerangan UMNO, Shahril Hamdan yang disebut-sebut untuk mengisi jawatan tersebut kerana faktor usia dan dikenali dikalangan anak muda dalam parti tersebut sendiri.


Harga getah merudum: Pekebun kecil, penoreh perlu pembelaan

Kerajaan perlu mengelak daripada menuding jari kepada pihak lain dan segera bertindak untuk menyelesaikan masalah yang dihadapi oleh pekebun kecil dan penoreh getah yang amat terkesan disebabkan oleh kejatuhan harga sekarang ini.

Ketua Penerangan PAS Pusat, Khairil Nizam Khirudin berkata kejatuhan harga getah disebabkan oleh pelbagai faktor antaranya kelembapan ekonomi global, ketidaktentuan daripada krisis Russia-Ukraine, harga minyak dunia dan isu melibatkan ketidakseimbangan antara permintaan berbanding penawaran bekalan getah asli.

Bahkan baru-baru ini, katanya Laporan Global Economic Prospects yang diterbitkan pada Januari 2023 oleh Bank Dunia juga telah memberikan amaran berkenaan pertumbuhan perlahan eksport negara, khususnya dalam pasaran komoditi, disebabkan oleh gangguan perdagangan.

“Gangguan ini berkaitan dengan kekurangan bekalan dan harga makanan, baja serta tenaga akan menjadi lebih tinggi. Ekonomi yang bergantung kepada komoditi dan eksport seperti Malaysia amat terdedah kepada permintaan luar yang perlahan termasuk dari China.

“Menyedari hakikat permasalahan ini, kami mengesyorkan lima inisiatif yang perlu diambil oleh kerajaan bagi memastikan kesejahteraan penoreh getah dan pekebun kecil di Malaysia,” katanya dalam kenyataan, hari ini (11 Februari 2023).

Pertama, kerajaan perlu bertindak segera dengan menyalurkan bantuan bulanan yang bersesuaian kepada semua pekebun kecil dan penoreh getah dengan kadar segera sehingga harga getah kembali stabil di pasaran.

Kedua, Kerajaan perlu menaikkan kadar bantuan tanam semula pokok getah bagi mengantikan pokok getah yang tua dan tidak ekonomik bagi menggalakkan pekebun kecil menanam semula getah dari klon yang berkualiti tinggi.

Ketiga, Kerajaan boleh mempertimbangkan untuk memberikan subsidi dan penetapan harga lantai getah bagi mengimbangi kejatuhan harga pasaran getah global pada ketika ini.

Keempat, selain daripada bergantung kepada pendapatan melalui getah, pendapatan sampingan lain bagi pekebun kecil dan penoreh getah juga boleh diperkenalkan oleh kerajaan melalui dana atau geran khas untuk melaksanakan tanaman lain yang bersesuaian atau menceburi bidang penternakan secara integrasi di dalam kebun getah.

Kelima, kerajaan juga perlu mencontohi negara jiran seperti Thailand yang lebih ke hadapan dalam memperkenalkan teknologi terkini kepada pekebun kecil bagi menarik minat golongan belia untuk menjadi usahawan yang berasaskan kepada industri getah.

Beliau yang juga Ahli Parlimen Jerantut berkata keprihatinan kerajaan dalam hal ini amat penting bagi memastikan industri getah di Malaysia tidak menjadi seperti hidup segan, mati tak mahu. Gunakanlah kuasa yang ada untuk kepentingan rakyat yang memerlukan.


Britain berdepan mogok rangkaian kereta api, terbesar sejak tiga dekad

Rangkaian kereta api Britain minggu ini berdepan tindakan mogok terbesarnya dalam tempoh lebih tiga dekad berhubung gaji pekerja susulan inflasi yang melambung hingga mengurangkan pendapatan, sekali gus mencetuskan kebimbangan tindakan perindustrian yang lebih meluas.

Rundingan terakhir yang diadakan untuk mengelak mogok, pada petang Isnin (20 Jun) gagal. Ini bermakna lebih 50,000 ahli Kesatuan Sekerja Rel, Maritim dan Pengangkutan (RMT) Britain tidak akan bertugas selama tiga hari.

Setiausaha Agung RMT Mick Lynch memberitahu pemberita cadangan daripada syarikat pengendali kereta api dan London Underground adalah “tidak boleh diterima”.

Mogok – pada Selasa, Khamis dan Sabtu – berisiko menyebabkan gangguan yang ketara kepada acara utama termasuk festival muzik Glastonbury.

Pihak sekolah memberi amaran bahawa beribu-ribu remaja yang mengambil peperiksaan peringkat nasional juga akan terjejas.

RMT menjelaskan bahawa mogok itu terpaksa dilakukan tatkala isu gaji dan inflasi yang telah mencecah paras tertinggi 40 tahun, gagal ditangani dengan berkesan.

Pekerjaan juga berdepan risiko, dengan jumlah penumpang masih belum pulih sepenuhnya selepas perkhidmatan itu dibuka semula setelah ditutup susulan pandemik Covid-19.

Perdana Menteri Boris Johnson berkata kesatuan sekerja menjejaskan orang awam yang didakwanya cuba membantu perkhidmatan itu.

“Dengan meneruskan mogok kereta api ini, mereka menghalau penumpang yang akhirnya menyokong pekerjaan pekerja kereta api, sambil turut memberi kesan kepada perniagaan dan komuniti di seluruh negara,” katanya dalam satu kenyataan.

Negara-negara di seluruh dunia sedang dilanda inflasi yang tinggi selama beberapa dekad ketika perang Russia dan Ukraine serta kelonggaran sekatan Covid-19 menaikkan harga bahan bakar dan makanan.

Mogok yang melibatkan 50,000 pekerja akan menjadi pertikaian terbesar dalam rangkaian kereta api Britain sejak 1989, menurut RMT.

Kesatuan itu juga telah mengumumkan ahlinya tidak akan bertugas selama 24 jam di Tube – rangkaian kereta api bawah tanah London – yang dirancang pada Selasa.

Pengendali kereta api, bagaimanapun, memberi amaran tentang gangguan sepanjang minggu, dengan laluan tidak terjejas oleh tindakan mogok namun mengurangkan perkhidmatan.

“Perbincangan tidak berjalan sejauh yang saya harapkan dan oleh itu kita mesti bersedia untuk mogok kereta api nasional yang tidak perlu dan kesan buruk yang akan berlaku,” kata Ketua Eksekutif Network Rail, Andrew Haines, yang menjaga landasan kereta api negara itu.

“Kami, dan rakan sekerja operasi kereta api, sedang bersiap sedia untuk menjalankan perkhidmatan terbaik yang kami mampu untuk penumpang dan pengguna kargo minggu depan walaupun ada tindakan RMT.”

Tindakan itu berkemungkinan akan menambah kekacauan perjalanan dalam sektor penerbangan, selepas syarikat terpaksa mengurangkan penerbangan kerana kekurangan kakitangan, menyebabkan kelewatan yang lama dan kekecewaan penumpang.

Beribu-ribu pekerja telah dipecat dalam industri penerbangan semasa pandemik tetapi sektor itu kini bergelut untuk mengambil semula pekerja apabila permintaan perjalanan meningkat semula berikutan penarikan balik perintah berkurung.

Pada Isnin, Persatuan Peguam Jenayah, yang mewakili peguam kanan di England dan Wales, mengundi untuk mogok mulai minggu depan kerana tidak berpuas hati berhubung pembiayaan bantuan guaman.

Menteri Kehakiman James Cartlidge menyifatkan tindakan itu “mengecewakan”, kerana sistem mahkamah menghadapi masalah tertunggak yang ketara dalam banyak kes.

Mogok akan diadakan selama empat minggu bermula pada Isnin dan Selasa, menambah satu hari setiap minggu sehingga mogok lima hari mulai 18 Julai.

Tenaga pengajar dan pekerja di Perkhidmatan Kesihatan Nasional (NHS) yang dikendalikan kerajaan dilaporkan turut mempertimbangkan tindakan mogok, manakala beberapa kesatuan pengangkutan lain sedang mengumpul sokongan ahli untuk kemungkinan tindakan mogok.

Kerajaan dan RMT terlibat dalam perang mulut pada hujung minggu, selepas Lynch berkata mogok akan diteruskan kerana “tiada penyelesaian yang berdaya maju” telah ditemui untuk pertikaian itu.

Tetapi Setiausaha Pengangkutan Grant Shapps menuduh Lynch enggan bertemu untuk perbincangan lanjut pada Sabtu, sebaliknya menghadiri perarakan bantahan terhadap kenaikan kos sara hidup.

“Dengan melakukan tindakan ini, RMT menghukum berjuta-juta orang yang tidak bersalah, bukannya berbincang secara tenang tentang pembaharuan yang wajar dan perlu dilakukan untuk melindungi rangkaian rel kita,” kata Shapps. – Agensi


Jangan jual nama Pejuang dalam PRN Melaka: Dr M

Parti Pejuang menafikan pihaknya meletak calon proksi yang bertanding sebagai calon Bebas pada Pilihan Raya Negeri (PRN) Melaka.

Pengerusi Pejuang Tun Dr Mahathir Mohamad dalam kenyataan di blog sekali lagi menegaskan bahawa parti itu telah mengumumkan tidak akan turut serta di dalam PRN Melaka serta tidak menyokong mana-mana pihak.

“Bagaimanapun saya dapat tahu ada sesetengah pihak cuba kaitkan Pejuang dan saya dengan individu tertentu yang bertanding sebagai calon bebas. Ingin ditegaskan sekali lagi, Pejuang dan saya tidak menyokong sesiapa di dalam PRN Melaka jauh sekali meletak calon proksi.

“Saya harap dengan penjelasan ini, tidak lagi ada sesiapa yang akan cuba kaitkan saya, mahupun Pejuang dengan mana-mana calon yang bertanding,” katanya lapor Bernama.

Sebelum ini, bekas Ahli Dewan Undangan Negeri (ADUN) Pengkalan Batu Datuk Norhizam Hassan Baktee yang bertanding atas tiket Bebas turut menafikan laporan bahawa beliau akan bertanding di bawah tiket Pejuang.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov manakala penamaan calon pada 8 Nov dan undi awal pada 16 Nov.

PRN itu diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli DUN (ADUN) menarik sokongan terhadap kepimpinan Ketua Menteri Melaka.


AS dakwa empat pegawai Belarus ‘rampas pesawat’ Ryanair

Jabatan Kehakiman Amerika Syarikat (AS) mendakwa empat pegawai Belarus kerana memaksa pesawat Ryanair mendarat dengan membuat ancaman bom palsu, bertujuan menahan seorang wartawan, Raman Pratasevich dan teman wanitanya, yang berada di atas pesawat itu.

Bagaimanapun, menurut dakwaan, ancaman bom itu adalah tipu helah semata-mata.

Dua pegawai tinggi pihak berkuasa penerbangan dan dua pegawai keselamatan dituduh bersubahat untuk ‘merampas’ pesawat selepas didakwa mengambil bahagian dalam ancaman bom palsu bagi memaksa penerbangan itu mendarat di Minsk pada Mei 2021.

Empat pegawai itu – Leonid Mikalaevich Churo, ketua pengarah Belaeronavigatsia Republican Unitary Air Navigation Services Enterprise; Oleg Kazyuchits, timbalan ketua pengarah Belaeronavigatsia; dan dua pegawai perkhidmatan keselamatan Belarus, Andrey Anatolievich Lnu dan Fnu Lnu – masing-masing menghadapi satu pertuduhan konspirasi untuk melakukan ‘rampasan pesawat’.

Belarus dituduh merancang mengalihkan penerbangan itu bagi membolehkan rejim pimpinan Alexander Lukashenko menahan wartawan yang dianggap penentang kuat kerajaan serta teman wanitanya warga Russia.

“Plot rejim itu “dilaksanakan oleh, antara lain, pegawai perkhidmatan keselamatan Belarus yang bekerja dalam penyelarasan bersama pegawai kanan pihak berkuasa kawalan udara,” kata dakwaan Jabatan kehakiman AS.

Jabatan Kehakiman menyatakan semua suspek masih bebas, sambil berpendapat kemungkinan individu terbabit tidak hadir pada perbicaraan adalah tinggi.

Bagaimanapun, pihak berkuasa AS dilaporkan bekerjasama dengan beberapa pihak tertentu untuk menangkap semua keempat-empat tertuduh.

AS, United Kingdom (UK), Kesatuan Eropah (EU) dan Kanada telah pun menghukum Minsk dengan sekatan, termasuk larangan perjalanan dan pembekuan aset, berhubung tindakan itu.

Penerbangan Ryanair 4978 telah berlepas dari ibu kota Greece di Athens dan dijadualkan mendarat di Vilnius, Lithuania, di mana pendakwa raya berkata Pratasevich tinggal dalam buangan. Penulis blog dan aktivis politik itu telah menjadi pengkritik kuat terhadap rejim Lukashenko.

Pendakwa raya AS mendakwa juruterbang bersetuju melencong ke ibu negara Belarus selepas pengawal trafik udara Minsk mengisytiharkan “kod merah,” menunjukkan ancaman boleh dipercayai yang mencetuskan pendaratan segera. Ryanair membuat komen yang sama pada masa itu berdasarkan keterangan juruterbangnya.

“Bukan sahaja apa yang berlaku sebagai pelanggaran undang-undang AS yang melulu, ia amat berbahaya kepada keselamatan semua penumpang di dalam pesawat itu,” kata Penolong Pengarah pejabat lapangan Biro Siasatan Persekutuan (FBI) di New York, Michael Driscoll. – Agensi


Penceramah program Assalamualaikum dakwa digugurkan akibat tekanan pihak atasan

Ketua Pemuda PAS Pahang, Aireroshairi Roslan dakwa menjadi ‘mangsa’ pihak atasan apabila tidak lagi dibenarkan muncul dalam rancangan terbitan TV Alhijrah.

Beliau berkata larangan itu bermula minggu ini.

“Akibat tekanan dari ‘pihak atasan’, saya tidak dibenarkan muncul di TV Alhijrah bermula minggu ini. Serangan yang telah pun dijangka,” tulisnya di Facebook.

Aireroshairi merupakan penceramah dalam segmen Assalamualaikum sejak April tahun lalu yang disiarkan pada jam 7 pagi.

Memetik laporan Malaysiakini, Aireroshairi memberitahu beliau dimaklumkan oleh wakil stesen televisyen itu melalui panggilan telefon.

“Ya, memang betul, salah seorang kakitangan stesen televisyen itu menelefon saya Rabu lalu. Dia memberitahu pihaknya menerima tekanan daripada pihak atasan untuk membatalkan jemputan kepada saya sebagai penceramah.

“Saya kira keputusan ini bukan dibuat pihak penerbit (program) tapi (arahan) pihak lebih atas lagi… mungkin kerajaan sekarang dan mungkin (arahan) menteri hal ehwal agama yang baru,” katanya.

Namun beliau tidak menyalahkan sesiapa di stesen televisyen berkenaan kerana memahami mereka hanya menjalankan tugas.


NGO minta orang ramai bantu cari wanita dalam skandal seks, buat tawaran

Wanita yang terlibat dalam dakwaan skandal seks dengan seorang Exco Melaka diminta tampil untuk memudahkan pihak berkuasa melakukan siasatan berhubung isu rasuah dalam kerajaan negeri itu.

Solidariti Anak Muda Malaysia (SAMM) Melaka turut membuat tawaran kepada orang ramai untuk membantu mencari wanita dikaitkan dalam skandal rasuah seks yang tular baru-baru ini.

Penyelaras SAMM Melaka Zamri Abu Bakar berkata, individu yang dapat menemukan wanita terkait dalam pendedahan tersebut akan diberikan RM3,000 manakala perakam akan menerima saguhati RM2,000.

“Sesiapa sahaja boleh hubungi saya dengan whatsapp https://wa.me/60182723505.

“Kes ini sangat serius namun sangat kecewa dengan sikap ketua Menteri Melaka yang dilapor media tidak peduli perkara ini betul atau salah.

“Malah ini merupakan ujian litmus Kerajaan Madani di mana setakat ini ternyata gagal kerana Perdana Menteri dan Timbalan Perdana Menteri membisu seolah-olah melindungi apa terjadi,” katanya dalam hantaran di Facebook.

Sebelum ini Zamri mendakwa ada banyak bukti didedahkan menerusi media sosial mengaitkan Exco berkenaan yang didakwa membayar sehingga RM15,000 sebulan bagi mendapatkan khidmat seks dari seorang wanita.


Kes baharu Covid-19 semakin turun, Selangor kembali teratas

Jumlah keseluruhan kes positif Covid-19 di seluruh negara sejak wabak itu mula menular di Malaysia pada awal Mac tahun lalu kini mencecah lebih dua juta kes.

Tatkala peratusan imunisasi vaksin yang dilancarkan sejak Februari lalu mula menunjukkan tanda-tanda kejayaan, jumlah jangkitan harian turut merekodkan penurunan mendadak berbanding minggu sebelum ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak 15,669 jangkitan baharu dilaporkan, turun berbanding 16,073 yang dicatatkan semalam.

Angka itu katanya, menjadikan kumulatif keseluruhan kepada 2,011,440 kes.

Berdasarkan data dikeluarkan Kementerian Kesihatan Malaysia (KKM) hari ini, tujuh negeri mencatatkan peningkatan jangkitan, dengan Selangor kembali mendahului negeri-negeri lain apabila merekodkan 2,632 kes hari ini berbanding 1,947 kes semalam.

Mengikut data itu, Sabah mencatatkan 1,784 kes hari ini meningkat berbanding 1,649 kes semalam; Pulau Pinang (1,651 kes hari ini, 1,243 semalam); Kelantan (1,406 kes hari ini, 1,070 semalam); Kedah (1,207 kes hari ini, 1,191 semalam); Kuala Lumpur (411 hari ini, 398 semalam); dan Melaka (329 hari ini, 206 semalam).

Sarawak yang sebelum ini mencatat jangkitan melebihi 3,000 sejak beberapa hari lalu, hari ini merekodkan 1,983 kes berbanding 3,522 kes semalam.


Ringgit terus jatuh pagi ini

Ringgit dibuka rendah berbanding dolar Amerika Syarikat (AS) pagi ini (23 September 2022), susulan kekurangan momentum belian kerana permintaan terhadap dolar AS kekal kukuh berikutan status tempat selamatnya, kata seorang peniaga.

Pada jam 9 pagi, mata wang tempatan jatuh kepada 4.5670/5710 berbanding dolar AS daripada 4.5660/5695 pada penutup semalam.

Pedagang ActivTrades, Dyogenes Rodrigues Diniz berkata, kenaikan kadar faedah AS baru-baru ini adalah isyarat bahawa bank pusat AS itu akan meneruskan dasar monetarinya yang ketat untuk membendung kemaraan inflasi.

“Jangkaan pasaran ialah Rizab Persekutuan (Fed) akan terus mengetatkannya sehingga akhir tahun, di mana kadar faedah mungkin antara 4.0 peratus dan 4.5 peratus.

“Dolar mungkin terus meningkat berbanding ringgit sehingga ia menghampiri 4.6000,” katanya menurut Bernama.

Namun, dari sudut teknikal, Diniz menyatakan bahawa dolar berada dalam situasi terlebih beli berbanding ringgit, yang memerlukan perhatian kepada pelabur yang bertaruh pada kedua-duanya.

Pada pembukaan pagi ini, ringgit diniagakan bercampur-campur berbanding sekumpulan mata wang utama.

Ia susut berbanding yen Jepun kepada 3.2139/2172 daripada 3.1890/1919 pada penutup semalam dan turun berbanding dolar Singapura kepada 3.2207/2238 daripada 3.2196/2225.

Bagaimanapun, mata wang tempatan menambah nilai berbanding pound Britain kepada 5.1447/1492 daripada 5.1564/1603 pada Khamis dan meningkat berbanding euro kepada 4.4958/4997 daripada 4.5002/5037.


Ribut di Melaka, 12 mangsa rumah rosak ditempatkan di PPS

Sebanyak 12 mangsa daripada tiga keluarga ditempatkan di pusat pemindahan sementara (PPS) di Balai Raya Kampung Belimbing Dalam, Alor Gajah berikutan rumah mereka rosak akibat ribut malam ini.

Pengarah Angkatan Pertahanan Awam Malaysia Melaka Leftenan Kolonel Cuthbert John Martin Quadra berkata PPS itu dibuka pada 10.11 malam, menurut laporan Bernama.

“Kesemua mangsa terbabit berasal dari Kampung Belimbing Dalam dan masih dalam proses pendaftaran,” menurutnya dalam satu kenyataan.

Beberapa kawasan di Melaka antaranya Durian Tunggal di Alor Gajah dan Peringgit di Melaka Tengah dilanda angin kencang dan hujan lebat pada lewat petang semalam.


Zionis ajak pendatang Yahudi ceroboh Al-Aqsa malam 28 Ramadan

Pergerakan Perjuangan Islam Palestin (Hamas) menggesa kumpulan penentang bersiap sedia terhadap sebarang tindakan ganas rejim Israel di Masjid Al-Aqsa dan Baitulmaqdis susulan rancangan pertubuhan Zionis untuk menceroboh masjid itu.

Hamas dalam satu kenyataan berkata, organisasi Zionis telah mengajak pendatang Yahudi untuk menceroboh Masjid Al-Aqsa pada malam 28 Ramadan dan menentang rakyat Palestin, Arab serta umat Islam.

Pergerakan itu memuji penduduk Baitulmaqdis yang terbabit dalam pertempuran dengan askar dan polis rejim Zionis di Gerbang Damaskus, perkampungan Sheikh Jarrah dan semua kejiranan Baitulmaqdis, dan berharap mereka akan meneruskan penentangan melawan penjajahan.

“Israel mencemari tampat suci kita dan memaksa penduduk Palestin di Sheikh Jarrah untuk keluar dari rumah mereka sendiri.

“Pada masa sama pertubuhan Zionis menggesa pendatang Yahudi untuk menceroboh Masjid Al-Aqsa pada malam 28 Ramadan dan menentang warga Palestin yang beribadat di masjid itu,” kata Hamas.

Pergerakan itu mengingatkan bahawa penduduk Palestin tidak akan duduk diam dan akan mempertahanan tanah air mereka.

Hamas juga mengingatkan penduduk Palestin supaya mengambil langkah berjaga-jaga kerana penentangan di perkampungan Sheikh Jarrah, Gerbang Damaskus dan Masjid Al-Aqsa belum berakhir.

“Hamas juga menggesa penduduk Palestin di Tebing Barat supaya bersama-sama berkumpul di Masjid Al-Aqsa malam ini, dan kekal berada di situ sehingga pagi Aidilfitri.

“Kami menggesa supaya pergerakan rakyat Palestin bersiap sedia sepenuhnya untuk menghadapi sebarang kemungkinan. Rejim Israel harus menyedari bahawa rakyat Palestin bersedia mempertahankan Masjid Al-Aqsa dengan apa sahaja,” kata Hamas. – Agensi


Bicara kes 1MDB tangguh lagi, Najib masih cirit birit

Perbicaraan kes penyelewengan dana 1Malaysia Development Berhad (1MDB) ditangguh lagi hari ini selepas bekas perdana menteri, Datuk Seri Najib Razak asih dirawar di Hospital Kuala Lumpur (HKL).

Memetik laporan BH, keadaam bekas presiden UMNO itu disahkan Pakar Perubatan Klinikal HKL, Dr Mohd Fadli Zil Ikram Karim ketika dipanggil memberikan penjelasan mengenai keadaan bekas perdana menteri itu di Mahkamah tinggi, hari ini.

Pada 9 April lalu, Hakim Mahkamah Rayuan yang bertindak sebagai Hakim Mahkamah Tinggi, Datuk Collin Lawrence Sequerah menangguhkan perbicaraan kes 1MDB selepas Dr Mohd Fadli memberikan cuti sakit selama dua hari kepada Najib yang berakhir semalam.

Dr Mohd Fadli memberitahu, ketika membuat rutin rondaan klinikal pada jam 7.20 pagi tadi Najib yang diperiksa olehnya mengadu masalah cirit-birit.

“Kami merumuskan, beliau masih mempunyai masalah cirit-birit yang aktif. Selepas membuat pemeriksaan, kami dapati beliau berisiko tinggi untuk mengalami masalah kekurangan air dan risiko tekanan darah rendah.

“Dengan itu, beliau tidak sihat untuk hadir perbicaraan pada hari ini dan selepas berbincang dengan perunding HKL, kami memutuskan memberikan cuti sakit hari ini,” katanya.

Sequerah kemudian menangguhkan perbicaraan hari ini dan prosiding akan bersambung pada 21 Jun depan dengan pendakwaan memanggil saksi baharu.

Najib, 69 menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.


Indonesia batal hantar jemaah haji tahun ini

Di tengah-tengah pandemik Covid-19 yang menular hebat sekarang, kerajaan Indonesia hari ini memutuskan untuk tidak menghantar jemaah haji tahun ini kerana belum menerima undangan daripada pemerintah Arab Saudi.

Menteri Hal Ehwal Agama Indonesia, Yaqut Cholil Qoumas berkata tindakan itu diambil selepas mengambil kira faktor kesihatan dan keselamatan jemaah susulan penularan pandemik Covid-19 sekarang.

“Kerana kita masih berada dalam situasi pandemik dan bagi memastikan keselamatan jemaah, maka kerajaan membuat keputusan tidak akan menghantar jemaah haji tahun ini,” katanya pada sidang media maya hari ini.

Beliau berkata, kerajaan Indonesia juga belum menerima jemputan daripada Riyadh untuk ibadah haji 2021.

“Bukan sahaja Indonesia, tetapi semua negara. Jadi sehingga sekarang tiada ada negara yang menerima kuota haji kerana perjanjian persefahaman belum ditandatangani,” katanya.

Yaqut berkata keputusan itu dibuat setelah kajian mendalam dilakukan dan telah dibincangkan pada peringkat Parlimen Indonesia.

Ini adalah kali kedua Indonesia membatalkan penghantaran haji. Tahun lalu, Arab Saudi menutup semua kemasukan jemaah dari luar susulan kes Covid-19 di negara itu. – Agensi